Bukedde Online - Omusamize akaligiddwa emyaka 45\nOmusamize akaligiddwa emyaka 45\nAbantu bakung'aanidde mu kifo we batidde K...\nSteven wasswa omusamize eyabuzaawo omwana ono gye buvuddeko ng'ali mu kaguli e Masaka\nBya Phiona Nannyomo\nKYADDAAKI omulamuzi wa kkooti enkulu e Masaka John Eudesi Keitirima asingisizza omusamize omusango era bwatyo n'amukaliga emyaka 45 mu nkomyo.\nSteven Wasswa 62 yakiguddeko bwasingisiddwa omusango gw’okubuzaawo omwana Resty Nakirijja Hope n'ekigendererwa eky’okumusaddaaka mu mwaka gwa 2008.\nOmusamize Wasswa okusingisibwa omusango guno kiddiridde abajulizi abawerako okuvaayo ne bamulumirizza nga bwe yalina kyamanyi ku kubuzibwawo kwa Nakirijja olw’ebigambo eby’obusaggwa byeyawandanga.\nOkusinziira ku bujulirizi obwaleetebwa mu kkooti eno ,omulamuzi Keitirima kwasinzidde n'asindika mu nkomyo amaleyo emyaka 45 era n'ategeeza nga Wasswa bwatasaanye ku beera mu bantu nga Uganda ekyagenda mu maaso n’okulwanyisa ekisaaddaka baana.\nAbantu beeyiye mu kkooti eno era bafulumye nga bebazza omulamuzi Keitirima engeri gyasazemu omusango guno era nebasaba abalamuzi wamu n’ebitongole ebikuma ddembe okubayambako ku basamizze abasusse okwerigisa nga ekigota entula nga basanyawo obulamu bw’abaana babwe mu ngeri y’ekyeyononere.\nKinajjukirwa nti Resty Nakirijja yabuzibwawo nga wa myaka 2 nga 9/06/2008 era naddamu okuzuulibwa nga asuuliddwa mu kisaka kyo ku kyalo njagala kasaayi mu ggombolola ye kiseeka mu disitulikiti ye Lwengo oluvannyuma lw’omwaka mulamba.\nOmwana ono bwe yamala okubuzibwawo bwatyo Wasswa naye n'abula ku kyalo wabula n'asigala nga awereeza obubaka obwenjawulo eri bazadde ba Nakirijja obw'obusagwa ku mwana waabwe\nResty Nakirijja Hope\nE Toro ligenda kubeera bbinu\nMengo atangaazizza ku yunivasite ya Muteesa


Bukedde Online - Okuwulira emisango gya 'Togikwato' e Mbale kutandise na bbugumu\nSsemaka bamuwaddeko obujulizi ku mukazi we...\nOKUWULIRA emisango gya 'Togikwatako' e Mbale kutandiise na bbugumu balooya bwe basabye kkooti eyite Sipiika Rebecca Kadaga yeeyanjule mu kkooti babeeko bye bamukunya.\nMale Mabiriizi ng’ono y’omu ku baatwala omusango mu kkooti ategeezezza abalamuzi nti kigya kuba kyabulyazamaanya obutayita Sipiika Kadaga kubaako bibuuzo bye bamusoya nga kuba ye yaviirako etteeka lino lye bawakkanya okuteesebwako mu Palamenti n’okuyisibwa bwe yali akubiriza Palamenti.\nAbalala be baagala bayitibwe basoyezebwe ebibuuzo ye aduumira amagye, Gen. David Muhoozi, akulira abakozi ba Gavumenti John Mitala, amyuka eggwanika ly'eggwanga Keith Muhakanizi, omuduumizi wa Poliisi mu Kampala, Frank Mwesigwa, akulira ebikwekweto mu poliisi, Asuma Mugyenyi, clerk wa Palamenti, Jane Kibirigge, omubaka Moses Balyeku n'akulira eby’okwerinda mu Palamenti .\nWabula amyuka Ssabawolereza wa Gavumenti, Mweisgwa Rukutana akisimbidde ekkuuli n'asaba kkooti egaane okubayita kubanga obujulizi bwabwe baabuteeka mu buwandiike era nga tewali kyamaanyi kye bajja kwongerako singa baba bayitiddwa era kati abantu bonna kye balinda be balamuzi okusalawo.\nKkooti era egobye emisango 4 olw'abagiwaaba obutabaawo mu kkooti ate ne batatuma balooya baabwe kyokka nga baategeezebwa ku lunaku kkooti lw'egenda okutuula.\nEmisango egigobeddwa kuliko ogwa Dr. Abed Bwanika, ogwa Miria Matembe ng’ali wamu n’ekibiina kya Center of Constitutional Governance n’ogwa Benjamin Alipanga.\nOmusango guno guwulirwa abalamuzi 5 abakulembeddwa; omuyuka wa Ssaabalamuzi; Alfonse Owinyi-Dollo, Remmy Kasule, Kenneth Kakuru, Cheborion Barishaki ne Elizabeth Musoke.\nNga kkooti etandiika, Mabiriizi asoose kukola katembe mu kkooti bw'asoose okulemera mu ku ntebe awatuulibwa balooya abalamuzi ne bamugobako kyokka n'asooka n'agaana ng'agamba nti tewali tteeka limugaana kutuula w'ayagala kubanga naye yawaaba omusango ng'abalala.\nOluvanyuma Mabiriizi apondoose abalamuzi bwe bakangudde ku ddoboozi n'ava ku ntebe ng'atolotooma n'atuula mu kaguli awasimbibwa abasibe.\nKkooti egenda kumala wiiki nnamba e Mbale ng'ewulira emisango gya 'Togikwatako'\nVision Group etegekedde abaana ekivvulu\nOkubuulira enjiri kati gufuuse mulimu?\nPoliisi enunudde abawala mu buwambe


Bukedde Online - Mwezze buggya mu bikolwa ne Yesu azaaliddwa\nPoliisi erabudde abayimbi ne bapulomoota abategezi ebivvulu\nAba 'State House' bakutte ebikola mu labal...\nAdded 31st December 2019\nAbakristaayo abaagala okufuna omukisa ogutalina buyinike baweereddwa amagezi bazze buggya ebikolwa byabwe\nAbakristaayo b'oku St. Stephen Kabowa mu kusaba\nAbakristaayo mu busumba bw'e Kabowa bakubiriziddwa okukozesa omukisa gw'okuggya kw'omwana Yesu bezze buggya mu bikolwa n'okukkiriza balyoke bafune omukisa ogutalina buyinike n'okwetemera ekkubo erinaabatuusa mu Ggulu.\nOmusumba Henry Lukyamuzi ng'abuulira\nOmusumba w'ekkanisa eno, Henry Lukyamuzi bwe yabaadde abuulira mu kusaba ku kkanisa y'omutukuvu Steven e Kabowa yagambye nti, Yesu yazaalibwa okununula abalina ebibi era nga ye kirabo okuva ewa Katonda eri abantu be.\n"Noolwekyo ky'ekiseera okwekebera mwambale ebyambalo ebitukula. Kubanga Katonda yatwagala kye yava atuwa omwana we buli amukkiriza aleme okubula wabula afune obulamu obutaggwawo," Omusumba Lukyamuzi bwe yagambye.\nAbantu yabakubirizza okukomya emize egy'obubbi, okutugumbula n'okutemula bannaabwe, enkwe, obulyake obuli bw'enguzi n'ebirala nti, kubanga bino bikontana n'ebigendererwa by'okuzaalibwa kwa Kristo.\nKkwaaya ya St. Stephen Kabowa nga bayimba mu kusaba\nOmwaka gwe mukomekkereza mugulekere ebyo byonna ebibadde bibasibye muyingire omuggya nga muli baggya olwo mutuuke ku buwanguzi bw'ebyetaago by'emitima gyammwe.\nLukyamuzi bwe yakkaatirizza n'abakubiriza omwaka 2020 okuguyingira mu kkanisa era nga bategese okusaba okw'okuyita mu kiro ekya December 31 (leero) nga beebaza Katonda okubawanguza omukadde ate n'okubayingiza omuggya.\nSt. Stephen Kabowa\nAb'akatale k'e Mpigi beekalakaasizza


Bukedde Online - Bukedde avuddeyo okusitula omutindo gwa Nyenga Boys\nBukedde avuddeyo okusitula omutindo gwa Nyenga Boys\nBawabudde ku bw’osalawo omuyizi okusoma S5...\nAbabaka bazudde ebiwuniikiriza ku basomesa...\nAdded 11th March 2019\nMU kaweefube w’okusitula omutindo gw’ebyenjigiriza mu ggwanga kkampuni ya kya Vision Group efulumya amawulire ga Bukedde erina enteekateeka ey’okuyambako amasomero agalabika nti gali mu mbeera mbi mu bitundu eby’enjawulo okwetooloola eggwanga.\nAbayizi ba St. Francis Nyenga Boys n’obutabo bwa PASS PLE\nMu nteekateeka eno amawulire agakubibwa mu nnimi ennansi okuli Bukedde, Orumuli, Etop ne Rupiny galiko amasomero ge gavuddeyo okuyamba mu byenjigiriza.\nMu mbeera eno Bukedde evunaanyizibwa ku ssomero lya St. Francis Nyenga Boys Primary School erisangibwa mu minisipaali y’e Njeru mu disitulikiti y’e Buikwe.\nGeoffrey kulubya akulira empapula z’amawulire ezifulumizibwa mu nnimi ennansi mu kkampuni ya vision group okuli ne Bukedde yategeezezza nti enteekateeka y’okuyamba amasomero gano emaze ebbanga era ereeseewo enkyukakyuka mu byenjigiriza mu masomero agakwatiddwaako. Amasomero gonna agakwatibwako gaasangibwa tegayisa bayizi mu ddaala lisooka mu bigezo bya PLE wabula kati bayita.\nOkugeza essomero lya Esocotoit lyasobodde okufuna abayizi abaayitidde mu ddaala erisooka abasukka mu 10 omwaka oguwedde.\nAte essomero lya Ponalulu Primary School lye lyasinze mu PLE mu bitundu by’e Teso.\nYagambye nti omutindo essomero lya St. Francis Nyenga Boys gwe liriko si mubi wabula ku mulundi guno Bukedde egenda kufuba okulaba ng’eteekawo enkyukakyuka sinziggu mu byenjigiriza ng’ekolagana na buli muntu akwatibwako.\nKulubya mu kusisinkana omukulu w’essomero omuggya Foust Namukwaya n’omumyuka we Angela Nambaluha, baatemye empenda okulaba nga basitula omutindo gw’essomero lifuuke eryegombebwa mu kitundu.\nKulubya yategeezezza nti kisobokera essomero okututumuka ssinga buli akwatibbwako akola ekyo ky’asaanidde okukola era n’ayongerako nti Bukedde nneetegefu okuyamba abayizi nga eyita mu kubafunira obutabo bwa PASS PLE buli Mmande n’okubayambako ku bikozesebwa ebimu.\nAbayizi naddala mu bibiina ebya wansi bagenda kubafunira ku butabo obw’okusoma omuli n’aka Toto akafulumira mu New Vision okulaba nga bongera okukaza Olungereza kuba kye kimu ku bivuddeko abayizi okukola obubi mu bigezo.\nNamukwaya yagambye nti balina obuzibu obw’enjawulo bwe basanga wabula bafuba okulaba nga bugonjoolwa okulaba ng’abayizi basoma bulungi.\nYasuubizza okukolagana n’abazadde, bannaddiini n’abakulu mu byenjigiriza okulaba ng’asitula omutindo gw’ebyenjigiriza .\nYasabye abazadde okukozesa omukisa guno Bukedde gwe wadde essomero nabo batuukirize obuvunaanyizibwa bwabwe ng’okusindika abayizi ku ssomero n’okubafunira ebikozesebwa.\nKino kijja kuyamba abaana baabwe okusoma obulungi babe n’essuubi okuba n’obulamu obweyagaza mu biseera ebyomu maaso.\nKulubya yasabye abayizi naddala aba P7 ne P6 okujjumbira okukozesa akatabo ka PASS PLE akabaweebwa Bukedde kubanga kaakubayamba ssinga basoma ebikabeeramu omuli amasomo agatera okukaluubiriza abayizi okutegeera ate oluvannyuma ebibuuzo ebiyamba abayizi okwejjukanya bye baabasomesa okuva mu P3.\nAkatabo ka PASS PLE kalungi kubanga kakung'aanyizibwa abasomesa abalina obumanyirivu okuva mu bitundu by’eggwanga eby’enjawulo.\nAbazadde basabiddwa okukomya okukozesanga ebigambo ebisongovu mu maaso g'abaana


Bukedde Online - Museveni alagidde okusala ku musolo gwa mobile money\nMuseveni alagidde okusala ku musolo gwa mobile money\nGav't yaakwewola obuwumbi 300 ziyambe okutumbula...\nNambooze bamututte mu Buyindi ng’ali ku ccupa...\nPULEZIDENTI Museveni alagidde URA obutasala ku bantu nsimbi za musolo bwe baba baweereza ssente ku mobile money.\nYagambye nti abantu abaweereza ssente mu nkola ya ‘Mobile Money’ tebalina kuggyibwako ssente yonna kyokka abo abaziggyayo basalibweko omusolo omutono gwa butundutundu butaano ku buli kikumi (0.5%).\nPulezidenti okuvaayo kiddiridde Bannayuganda okwekubira enduulu olw’okusalibwako emisolo emirundi ena ku ssente z’ezimu.\nKino kibadde kikolebwa mu ngeri nti bw’ossa ssente ku ssimu bakusala, bw’oweereza ne bakusala, gw’oziweerezza bw’abeera aziggyayo ne bamusala kyokka n’azimuwa naye ne bamusala!\nMuseveni agamba nti omuntu alina okusasula omusolo ate omutono, y’oyo aggyayo yekka.\nYayongeddeko nti omusolo gw’awagira era ogulina okugenda mu maaso gwegwo ogw’abantu abagufudde omulimu okusiiba ku mikutu gya ‘social Media’ nga bakolerako ebintu ebitaliimu gamba ng’okulaba obuwemu, okusaasaanya engambo ezitaliiko mutwe na magulu, okuvuma, okusaasaanya obulimba ne kalonda omulala atazimba ggwanga n’abantu ssekinnoomu.\nAbantu ababeera ku mikutu gino basasula naye ng’ekyewuunyisa ensimbi zino bazisasula Abazungu mu ngeri gye bateetegerezza bwatyo ne yeebuuza nti buzibu ki obukirimu bwe babeerako omusolo gwe bawa eggwanga ne gukola emirimu gy’enkulaakulana.\n“ Abakozesa emikutu gimugattabantu tebalina lukusa kugemula nsimbi ze tufuna mu mmwaanyi, amata n’ebirala eri amakampuni g’essimu agava wabweru w’eggwanga nga banyumya olumu mu bulimba ng’ate tebaagala kubeerako kye bawaayo eri eggwanga lyabwe, obugagga bwalyo bwe bakozesa mu bubi?” Museveni bwe yayongedde okwebuuza.\nMu kiwandiiko kye yafulumizza eggulo, Museveni yasoose n’alaga Bannayuganda nga bwe waliwo ensonga nnyingi eziraga nti omusolo eggwanga lye guyingiza tegweyongerako (guli ku bintu 14.2%) okusinziira ku bibalo by’omwaka oguwedde. “\nEmbeera eno eva ku nsonga eziwerako okuli amakampuni g’amasimu okuba nti gabadde ganjula amasimu matono kwago agakubwa okutuusa lwe twafunye ebyuma ebibala, abantu abalina okuwa omusolo gw’obupangisa babadde tebasasula oba okusasula omutono, abantu baffe bakyenyigira mu bulimu bw’okukolerera olubuto lwokka ate ng’obulimu obutonotono tubadde tetubuggyaako musolo, obutabeerawo byuma byekenneenya byamaguzi ku nsalo zaffe kuba kati tulina bina (4) naye ndagidde byongerweko ssaako n’okulwawo okuleeta enkola ya sitampu z’ebyuma bikalimagezi,” Museveni bwe yannyonnyodde.\nYeebazizza Bannassaayansi b’eggwanga okwekenneenya ensonga zino ne baleeta omusolo ogunaayamba okugaziya ku nnyingiza y’eggwanga ebadde ezing’amye olw’abantu okwepena omusolo ng’ate ku mikutu mugattabantu kwe basiiba era n’alaga essuubi nti enkola ya kompyuta yaakukozesebwa okutaasa eggwanga ku batemu be yayongedde n’ayita embizzi, abagufudde omugano okutta Bannayuganda.


Bukedde Online - Nnawasa omubanda n'antamya obufumbo\nNZE Naboth Nuwagira, 27, mbeera Kitintale. Obulamu bwange bwonna eby’abakyala saabiwanga nnyo budde nga nnoonya omuntu omutuufu anampa emirembe.\nNalwa ddaaki ne nfuna omuwala omulungi ne mmutuukirira okumutegeeza nti nnali mmwegombye. Mu ntandikwa y'omukwano gwaffe, nafuna essanyu eritagambika ne ndabira ddala ng'essaala yange yali eddiddwaamu.\nObwesigwa n'omukwano omuwala bye yandaga byanzikirizisa nti ye muntu omutuufu Katonda gwe yali ampadde okuba naye.\nNnamusaba tube ffembi tukole amaka nga ndowooza nti kye kinaakuuma omukwano gwaffe nga munywevu. Nasanyuka nga munnange akkirizza okusaba kwange. Nga twakatandika obufumbo nga munnange tasobola kukola kintu kyonna nga tanneebuuzizzaako. Kino kyampanga essanyu nga omusajja era nange nga mmuwa ekitiibwa kye.\nNga wayise ekiseera, munnange yazaala omwana waffe omuberyeberye ne mmanya nti amaka gaakweyongeramu essanyu olw'engeri gye twali tufunye ezzadde.\nWano nasalawo nve mu kyalo ewaffe nzigye e Kampala ntetenkanye obulamu nsobole okuyimirizaawo abantu bange. Wadde omukazi nnamuleka mu kyalo, nafubanga okumuwuliza n'okumuweereza obuyambi.\nWabula, lumu nagendako mu kyalo nga sisoose kumutemyako kyokka awaka saamusangayo era mu kumukubira essimu yantegeeza nti yali agenzeeko Kampala ku buvunaanyizibwa obw'amangu.\nSasooka kukitwala nga kikulu nga ndowooza bya bulijjo ng'omuntu bw'agwako ekizibu ekitalinda. Kyankuba wala bwe nakizuula nti gwali gufuuse muze kubanga namukwatiriza enfunda nnyingi nga tali waka ate nga tasoose kuntegeezaako nga bba.\nBwe nnamugambako nga tayagala kumpuliriza ne nsalawo okumuggyako omwana wange ne twawukana mu mirembe wadde nga nnali mmanyi ye mukazi gwe nnina okuba naye.\nOmusamize yeezinze ku muduumizi wa poliisi\nJudith Heard ayingizzaawo wolole omupya?\nAbabaka bennyamivu ku mbeera y'eggwanika ly'eddwaaliro e Mulago


Omusomesa aleppuka na gwa ku kuba muyizi kibooko 84\nPOLIISI y’e Katwe ekutte n’eggalira omusomesa w’e ssomero lya Minaka Kindergarten & P/S e Makindye mu Barracks Zooni ku bigambibwa nti yavudde mu mbeera n’akuba omuyizi w’eky’omukaaga kibooko 84 ne zimuyuza akabina.\nAmbrose Opio omusomesa mu ssomero lino mu kibiina eky’omukaaga yeyavudde mu mbeera n’akuba Magezi Lwanga owa P.6 kibooko zamulumiriza okubeera 84, ne zimubambula akabiina konna ne kavaako ediiba.\nLwanga yategeezezza owa poliisi akola ku nsonga za poliisi n’omuntu wa bulijjo ku poliisi e Katwe Jackson Bogere nti ku Lwokusatu omusomesa ono yatulagidde tuwandiike emabega w’ebitabo essomo lyeyabadde atuwadde wabula ate bwe nawandiiseeyo ne mutwalira nanefulira nankuba kibooko ezasusse mu kinana.\nAkabina ka Lwanga omusomesa Opio keyatulisizza\nNawunze era eka nazzeyo nga nkaaba ne mbuulira mmange Sophia Nabankema eyagenze ku poliisi ne nagulawo omusango.\nBogere eggulo ku Lwokuna yesitudde n’agenda ku ssomero lya Minaka Kindergarten e Makindye ne bakwata Opio eyabadde agezaako okudduka ng’alabye poliisi wabula oluvannyuma bwe bamututte e Katwe ku poliisi yakkiriza okukuba Magezi nti naye bwabadde busungu.\n“Nsaba kusonyiwa byonna ebyabaddewo naye nga gwe gubadde omulundi gwange ogwasoose okukuba omwana yenna mu nkuba eno” Bwatyo Opio bweyategeezezza poliisi.\nBamukutte ne bamutwala okumugyako sitetimenti bakira poliisi bw’emubuuza oba amaanyi etteeka erifuga abaana n’agamba nti byonna abimanyi naye ensobi yagikoze dda.\nBogere yagambye nti yamuguddeko dda omusango gw’okutuusa ku muyizi ebisaago ku kabina ku fayyiro nnamba SD/86/08/07/2015.


Bukedde Online - Musumba Muwanguzi avumiridde abasalira abagoberezi ebiweebwayo\nWekkaanye ebifa mu mwaka gw’Omuganda\nSipiika wa Ghana awadde bannabyabufuzi ba...\nOmusumba Zaid Muwanguzi ng'abuulira\nOMUSUMBA w’abalokole alumbye banne abasalira abagoberezi ssente ze balina okuwaayo ng’ebirabo kye ky'agambye nti kino bakikola kubba bubbi bantu.\nZaid Muwanguzi ow’ekkanisa ya Ndejje Victory Church esangibwa ku luguudo lwe Ndejje asinzidde mu kusaba olwaleero n'avumirira abasumba abasalira endinga zaabwe ssente ez'okuwaayo mu kkanisa ky'ayise okuva ku mulamwa nga bino by'ebimu ku bivumaganya ekkanisa z'Abalokole.\n“Abasumba baayitibwa naye ne batafuna kutendekebwa ng’ebimu babikola nga bbo abantu so si nga bbayibuli kuba mu bbayibuli waliwo omukazi eyawaayo ekiwebwayo ng’ekirabo era katonda teyakigaana naye gwe n’okutuuka okusalira abantu ssente nti toyagala binusu , omutwalo katonda tagwagala kikyamu obwo buba bubbi bwennyini obukontana n'amateeka g'akkanisa ya yesu; Muwanguzi bw'atyo bwategeezezza\nAyongedde n’avumirira n’abantu abawaayo mu mmakanisa n’ekigendererwa ky’okweraga ng’abamu bakozesa n’emikuttu gy’amawulire okubalaga nti baawaddeyo oba balina abantu be bayambye nga kino bakikola nga bbo kuba Okugaba okwekyama kusinga okugaba okw'olwaatu.\nAsabye n’abazadde okuyigiriza abaana baabwe empisa ennungi okusingira ddala n'okusingira ddala okubatwalanga mu kkanisa bakule nga batya Katonda.\nMu kusaba kwekumu omusumba Haruna Nsereko omumyuka wa Muwanguzi ategeezezza nga bwe bategese okusaba kwa Independence nga 8 October okuva ssaawa 11 ez'akawungezi okutuuka ssaawa 6 ez’ekiro olunaku lwa Independence 9 n’ekigendererwa ky’okusabira eggwanga ,Obufumbo bwa nannayuganda , Minisitule ez'enjawulo ssaako n'abantu sekinnoomu.\nAgasseeko nti okusaba kuno kwa kusumululwa kuba abantu bangi bali mu Bufumbo, ku mirimu naye nga balina ebibakutte nga betaaga okufuna obwetwaaze mu bulamu bwabwe.


Bukedde Online - Cindy Ssanyu ne Sheebah bayomba: Beerangidde ebisongovu\nBy'obadde tomanyi ku muyimbi John Blaq aliko...\nOLUTALO wakati Sheebah Karungi ne Cindy Ssanyu nga buli omu yeewaana nga bw’asinga munne okukuba emiziki n’obuganzi mu bantu lwongedde okulanda.\nSheebah ne Cindy\nCindy eyeeyita Kabaka mu kuba emiziki (King herself) atuuse n’okugamba Queen Sheebah owa Team No Sleep (TNS) nti bw’aba nga ddala omuziki agwewulira era alowooza amusobola bategeke ekivvulu ky’ababiri (battle) zaabike emipiira.\nAbabiri bano okutuuka okuva mu mbeera, kyaddiridde Cindy okusooka okunafuya Sheebah bwe yabadde amwogerako n’agamba nti wadde muyimbi mulungi, akyalina olugendo luwanvu kuba yamulaba ku konsati ye (eya Sheebah) gye buvuddeko ku Africana ng’avuya era abawagizi be beetaaga okumuwa obudde okuyiga ayongere okutereeza.\nYayongeddeko nti “Sheebah bwaba ayagala, nze ng’omusomesa era mukulu we mu kuyimba ndi mwetegefu okumuyigiriza naddala okuyimba ‘layivu’ kubanga kuno kumutawaanya nnyo.\nEbigambo bya Cindy bino olwagudde mu matu ga Sheebah naye n’amwa-mbalira. “Ndi mukyala wa bikolwa ebigambo nnina bitono. Nga bw’ayagala okunjigiriza okuyimba nange ajje muyiseeko e Munyonyo gye nzimbye tunoonye ne ku bupulooti osanga buli omu anaayamba munne waatasobola.\nNjagala akakase nti okuyimba kw’ayagala okunjigiriza ndabika nkufunyeemu okumusinga.\nOmanyi nze nsirika nnyo naye okusirika siri musiru” Ebigambo bya Sheebah ate Cindy yabirabye nga eby’okumulangira okuba omwavu kwe kumuddamu nti okuyimba nange nkufunyemu bingi.\nNga bwe nteekateeka okuzimba amaka g’ekirooto kyange, nze ne baganda bange tusobodde okuzimbira maama waffe amaka mu kyalo e Mbale n’e Munyonyo ate ndi bbosi nnina ttiimu y’abantu 15 be nkozesa mu kuyimba era mbasasula.\nSiyinza kumuwaana ng’abulamu- Cindy\n“Nkimanyi amazima gakaawa. Sheebah simulinaako buzibu okuggyako njagadde kwawukanako n’abakola ogw’okumuwaana obuwaanyi nga mubuulira ekituufu nti ekintu kye kibulamu.\nOmulamwa tuli ku gwa kuyimba kuba ennyumba gye yeewaana nayo tagenda kugireeta ku siteegi kuyimba nayo.\nAni amugambye nti nze sigenda kuzimba olaba n’aba bodaboda ku siteegi yaffe bazimba.\nDon Bahati atadde ssente mu kivvulu kya Spice Diana\nJessie Diva azze kuvuganya Sheebah


Bukedde Online - Ssewungu ayagala n'abakozi abalala bongezebwe omusaala\nSsewungu ayagala n'abakozi abalala bongezebwe omusaala\nOwa takisi bamusanze mu buliri ng'afudde\nOMUBAKA wa Kalungu West mu palamenti, Joseph Ssewungu, agambye nti waakufuba okulaba ng'alemesa Gavumenti okuteeka mu nkola ekiragiro kya Pulezidenti eky'okwongeza bannassaayansi bokka omusaala kubanga n'abakozi abalala nabo bagasa kye kimu eggwanga.\nAbayizi b’e Bwanda nga balaga Ssewungu (owookubiri ku kkono) engeri gye balokesa emmwaanyi.ro\nSsewungu yaweze nti, naddala ku ludda lw'abasomesa naye gy'agwa waakuluma n'ogw’engulu mu kuziyiza be kikwatako baleme kusoosowazaako ba ssaayansi bokka kubanga bonna bakolera wamu okugunjula omwana w'eggwanga.\nGye buvuddeko Pulezidenti yalagidde nti bannassaayansi bonna mu ggwanga batandike okusasulwa omusaala oguli ku ddaala ly'ensi yonna, Ssewungu ky'agamba nti takkiriziganya nakyo era waakukunga babaka banne abalala mu palamenti ensonga eno bagisimbire ekkuuli.\nYabadde ku ssomero lya St.Theresa Girls SS, e Bwanda mu Kalungu ku gimu ku mikolo egyakulembedde ekijaguzo ky'okuweza emyaka 100 bukya litandikibwawo. Abayizi kwe baayoleserezza obukugu mu kuteeka mu nkola ebintu eby'enjawulo bye bayiga naddala eby'emikono n'obulimi.\nOmukulu w'essomero, Sr. Juliet Nannyonjo yagambye nti kibanguyiza nnyo obulamu nga bamalirizza emisomo gyabwe.\nWabula Sr. Nannyonjo mu bubaka bwe yatisse akulira ebyenjigiriza e Kalungu, David Mukasa Bbaale, yalaze okusoomoozebwa okuva eri Gavumenti obutafaayo kuyamba masomero g'obwannannyini mu bintu ebimu nti wadde nago gawa emisolo. DEO Bbaale yasuubizza obubaka okubutuusa eri abakwatibwako.\nBabakutte bavuga batamidde\nOmusaabaze akubye kondakita


Bukedde Online - Engeri gy’olina okwewala okuferebwa ku ttaka n’okufi irwa ebyobugagga byo\nAbazigu babbye kompyuta 7 eza ofiisi z'amazzi...\nEttaka lisaana okusibwako akatimba oba ssengenge okutangira abafere.\nOLUVANNYUMA lw’okukulaga obukodyo bwe bayitamu okufera n’okunyaga abantu nga bagoba okufuna ebyapa by’ettaka, olwaleero tutunuulidde amakubo g’osobola okuyitamu n’otanyagibwa ne kalonda omulala gw’oteekeddwa okumanya.\nBw’oba ogula ettaka kirungi gwe kennyini okwetuukira ku ttaka olirambule ng’oli n’omuntu gw’okakasa ategeera eby’ettaka akuyambeko okuzuula ebikyamu. Yogera ne baliraanwa abaliranyeewo ozuule nnannyini gwe bamanyi. Bw’owulira nti liriko enkaayana totawaana kugula.\nNnannyini gwe baba bakugambye mutuukeko oleme kukoma ku bantu be yateekawo okumuyamba. Kyandibadde kirungi ne mutambula naye nga mugenda ku ofi isi z’ebyettaka okuzuula nnannyini omutuufu.\nKirungi nnannyini ttaka n’atambula ne kkopi y’ekyapa eri ‘original’ nga mugenda ku ofi isi z’ettaka. Obutalaba ku kyapa kyennyini kyabulabe, kuba kyangu abafere okukoppako ebiriko ne bookesaamu ekijingirire ne bakikuguza.\nBw’oba osobola ensonga osobola okuzikwasa munnamateeka wo, kuba ensonga zino zisobola okusukkawo bw’obeera tewakaza bwiino. Funa omubalirizi eyeesigika akubalire omuwendo ku bugazi bw’ettaka obutuufu ng’ogenda okusasula stamp duty.\nSsinga olaba abakozi b’ebyettaka nga baagala okukuguza ekyapa ku ssente ennyingi ezitaliiko lisiiti nga bakusuubiza n’obwangu olina okwekengera. Osaanye okufaayo okumanya amateeka awamu n’okubeera n’ebiwandiiko ebyogera ku ttaka oba ebibanja byabwe nga si bijingirire. Weewale okukuuma ettaka ekiseera ekiwanvu nga tekuli kintu. Poloti yo oba ekibanja kyo kakasa nti osimbyeko empaanyi gye kisaliza.\nKirungi okufuna ky’okolerako waleme kubeera nga tekuli kintu, era osobola n’okusibako bbugwe okulyetooloola ng’akatimba, amabaati oba ekikomera. Olina okweggyamu okwetya nga weewala bakayungirizi kuba babbi.\nOlina okuyiga okwetuukira mu be kikwatako. Kuno kwolina n’okugatta okuweerera abaana, kuba omuntu abugumiziddwaako tabeera mwangu wa kubuzaabuza. Bw’obeera ogoba ku kyapa olina okufaayo okumanya amannya g’abanene abali mu ofi isi z’ogenzeemu. Kyangu nnyo okukuwa ekiwandiiko okuva mu ofi isi gy’ogenzeemu naye ng’amannya g’omuntu ataddeko omukono yava dda mu ofi isi.\nEKYAPA LWE KISOBOLA OKUSAZIBWAMU\nDennis Obbo, omwogezi wa minisitule y’ebyettaka agamba nti Gavumenti erina obuyinza obusazaamu ekyapa ky’ettaka lyonna era nga kizze kikolebwa emirundi mingi ssinga kibeera kizuuliddwa nti kyafulumizibwa mu bukyamu.\nEkyapa kisobola okusazibwamu ssinga kizuulwa nga kyafulumizibwa mu nsobi. Kisobola okuba ng’ebikikwatako bikyamu okugeza we kisaliza. Ssinga ekyapa kibeerako ebiwandiiko ebizuuliddwa nga byajingirirwa.\nSsinga kibeera nga kyafunibwa mu bukyamu nga waliwo emitendera egyabuukibwa. Waliwo emikono gy’abakungu mu ofi isi z’ebyettaka egiyinza okuzuulwa nga gyajingirirwa oba abalala nga baava dda mu ofi isi ekyapa we kyafulumira.\nKyokka kamisona wa Land Registration yekka y’alina obuyinza obusazaamu era nga tekimwetaagisa oluusi okujuliza ensonga mu kkooti. Emitendera egiyitibwamu okusazaamu ekyapa Ng’ekyapa tekinnaba kusazibwamu Kamisona w’okuwandiisa ebyapa alina okuwa ennaku 21 ng’alaalika okusazaamu ekyapa n’okulaga ensonga.\nMu ngeri y’obwenkanya bannanyini kyapa ekiba eky’okusazaamu aweebwa omukisa gw’okuwulirwa. Bwe wabeerawo ekituukiddwaako, Kamisona awandiikira enjuyi zombi ky’asazeewo ku nnannyini omutuufu ekyetaaga okukyusibwa n’ekirala kyonna ky’aba asazeewo.\nSsinga alina ekyapa ekigenda okusazibwamu alemererwa okukitwalira Kamisona, ekiba kisigalidde kulagira ne bafulumya ekyapa ekirala olwo ekikadde ne kisazibwamu.


Bukedde Online - Abatunda engatto balaajaniddeGavt. ku basuubuzi b'e Rwanda\nOkugenda kwange tekujja kukosa nkola ya mi...\nEBIBIINA by'abasuubuzi b'engatto mu ggwanga biraajanidde gavumenti okuyingira mu nsonga za bakasitoma baabwe Abanyarwanda abatakyakkirizibwa kubasuubulako ngatto.\nTonny Kakembo, omu ku basuubuzi b’engatto ng’annyonnyola ku nsonga z’abasuubuzi b’e Rwanda.\nEbibiina okuli; ‘William Street Shoe Traders Association’(WSSTA) ne G7 omwegattira abasuubuzi b’engatto be baalaajanye.\nAbasuubuzi b’e Rwanda gavumenti yaabwe kigambibwa yabagaanye okuddamu okubasuubulako engatto mu maduuka g'omu Kampala ne Uganda.\nBano abaakulembeddwaamu Agnes Nyiransenga, ssentebe wa WSSTA balumiriza gavumenti y’e Rwanda okussa ku basuubuzi baayo obukwakkulizo obukakali n'emisolo egya waggulu n'ekigenderera ky’okubalemesa okusuubula engatto mu Uganda.\nOkubabinika omusolo ogukubisaamu emirundi ebiri kw'ogwo gwe babadenga basasula emyezi etaano emabega kye bagamba nti kigenderedwamu kubalemesa kusuubula mu Uganda.\nEbataddeko ebiragiro ebibagaana okuddamu okusuubula engatto mu Uganda waakiri bagende e Kenya.\nTusaba Gavumenti yaffe eyingire mu nsonga z’abasuubuzi ababadde batugulako okuva e Rwanda kubanga okusinziira ku bye tuwulira biraga nga gavumenti yaabwe yavuddeyo butereevu n’ebagaana okuddamu okulinnya ekigere mu Uganda era n'ewa n'abamu ababadde bakyalemeddeko okuzisuubula wano kapito ow’okugenda obutereevu e China okutandika okuzeesuubulirayo,” Penina Batamuliza omu ku basuubuzi b'engatto ku Boost House ekimu ku bibadde bisinga okuguza Abanyarwanda engatto bwe yategeezezza.\nOno yawagiddwa Tonny Matovu akulira G7 wamu n'abasuuubuzi b’engatto abakolera kukizimbe kya Boost eyasabye minisita w'ebyobusuubuzi n'amakolero, Amelia Kyambadde okuyingira mu nsonga eno okusobola okuzzaawo enkolagana wakati wa Uganda ne Rwanda.\nAbasuubuzi bagamba nti embeera eno ebakoseza nnyo kubanga abasinga baali basuubula ebika by'engatto ebyenjawulo ebitera okwettanirwa Abanyarwanda kyokka nga kati bakonkomadde nabyo mu maduuuka.\nMINISITA AMELIA ABAWADDE AMAGEZI\nKyambadde yabawadde amagezi okuteeka okwemulugunya kwabwe mu bbaluwa bagimutwalire alabe engeri gy’ayinza okubayambamu okumalawo okusoomoozebwa kuno.


Bukedde Online - Ofi isa alaze engeri abatemu gye baawamba omuwala ne bamutta\nOfi isa alaze engeri abatemu gye baawamba omuwala ne bamutta\nMayiga amalirizza okulambula Nsangi\nPoliisi ekutte owa boda eyatomera Cheeye\nAdded 22nd March 2018\nOFIISA wa poliisi eyakwata abasajja abagambibwa okuwamba omuyizi wa S6 owa St. Mark e Namagoma ne bamutta oluvannyuma lw’abazadde okugaana okubawa ssente ze baasaba annyonnyodde kkooti engeri gye baakwatamu abantu bano.\nNamazzi yali muwala wa Godfrey Lwanga nga nnyina ye Maimuuna Namatovu abatuuze b’e Nabbingo. Bendict Odyek okuva ku kitebe kya poliisi e Naggulu naye nga okutemula kwa Joan Namazzi we kwabeererawo yali akola mu kitongole ekinoonyereza ku poliisi y’e Katwe yawadde obujulizi mu kkooti y’omulamuzi Lydia Mugambe obulaga engeri gye baakwatamu abantu abali ku musango guno.\nOdyek agambye nti, nga March 19, 2014, baamukwasa omulimu gw’okunoonyereza ku masimu agaakozesebwa abatemu abaali bawambye ere ne batta Namazzi nga kuno kwaliko eya Namazzi gye yalina nga bamuwamba n’ey’omuwala eyali ava e Kiboga gye baakozesanga okukubira abazadde ba Namazzi nga basaba ssente.\nMu kunoonyereza kwe baakola baakizuula nga waliwo omuwala (amannya galekeddwa) eyali ava e Kiboga ng’alina omugugu n’asanga omusajja ku ppaaka empya mu Kampala. Omusajja ono yeefuula amuyambako okumufunira emmotoka ezaali zimutuusa mu kifo gye yali agenda kyokka bwe baatuuka mu ppaaka y’ omu Kisenyi omusajja ono n’abula n’omugugu guno .\nMu mugugu guno ogwabula mwalimu essimu ng’eno gye baakozesa okukubira maama wa Namazzi nga bamusaba ssente basobole okubaddiza muwala waabwe gwe baali bawambye kyokka waliwo ennamba ya MTN 0784629610 gye baasindikira abazadde be okusindikako ssente ze baali beetaaga.\nBaanoonyereza ku ssimu eno ne bakizuula ng’essimu eno yali mu mmanya ga Aisha Nakabugo kyokka bwe baakwatagana n’ekitongole kya MTN nga banoonyereza ku masimu agaakubibwa eri bazadde b’omugenzi baakizuula nti waaliwo ennamba endala 0784078269 nga eno yakozesebwako mu ssimu y’omuwala w’e Kiboga gye baamubbako era nga yali ya Alloysius Semanda omu ku basibe.\nEnnamba zino ebbiri 0784629610 ne 0784078269 zaakozesebwa wakati wa March 19, ne 20, 2014 nga bino by’ebiseera Namazzi we baamuwambira ne bamutta.\nOdyek agambye nti, baakwata Kamada Mugabi ng’ono yabalagibwa omuwala w’e Kiboga gwe yagamba nti ye yamubbako omugugu omwali essimu gye baakozesa mu butemu.\nMugabi yabatwala ewa Umar Mwanje ng’ono gwe yaguza essimu eyali mu mugugu. Mwanje yakkiriza nti essimu eyo yagigula n’amala nayo ennaku ssatu naye n’agigunza omuntu gw’atakyajjukira era ekyamukwasa ne bamuteeka ku musango guno kyava ku kulemwa kuleeta ssimu abatemu gye baakozesa.\nOdyek ayongedde n’ategeeza nti essimu y’omuwala ow’e Kiboga gye babbira mu mugugu eyakozesebwa mu butemu baalemwa okugifuna n’ey’omugenzi Namazzi gye yali nayo nga bamuwamba Guddamu March 27, 2018.\nSt. Mark e Namagoma\nSebaggala: Omusajja w'abakyala n'abaana\nOkukuza olunaku lw'omwana w'omuddugavu: Abaana abasuulibwa beeyongedde mu biseera bya COVID19


Bukedde Online - Abayindi bakwatiddwa n'emmotoka enzibe\nNobert Aliho musajja wa Bobi bamukutte\nKazannyirizi Salvado ne Daphine bakiggadde\nAbayindi bakwatiddwa n'emmotoka enzibe\nJoseph Walugembe eyali akulira National theater afudde\nBakkansala bassizza abantu enseko: Oluzung...\nOmuyindi ono eyabadde mu mujoozi omumyufu n’ekipale ekimpi ekyefaanaanyirizaako eky’amagye yatuuse kyokka n'agaana okuggulira abaserikale ba poliisi okwaza ekikomera okuzuula oba emmotoka egambibwa okuba enzibe mw’eri.\nOmuyindi (ku ddyo) agambibwa okuba nnannyini kikomera mwe baasanze mmotoka egambibwa okuba enzibe ng’aliko by’annyonnyola abapoliisi.\nBya ROGERS KIBIRIGE\nABASERIKALE ba poliisi y'e Katwe nga bali wamu n'aba Kira Road bazinze ekikomera ky'Abayindi e Bukoto ne bakukunulayo mmotoka egambibwa okubbibwa ku mugagga w'e Makindye.\nKino kyaddiridde omugagga w'e Makindye mu Kkanisa Zooni, Andrew Julius Kimula okumala ebbanga ng'anoonya mmotoka ye ekika kya Toyota Prado UAV 791Q Chasis no. KDJ1200015474 eyamubbibwako babbulooka abatunda mmotoka z'abagagga mu Kampala okuli Magandaazi ne Mike be yagiwa okugimutundira ku bukadde 120 omwaka oguwedde.\nPoliisi yazinze ekikomera kino ku Lwokusatu ssaawa nga 5:00 ez'oku makya n'ekonkona nga tebaggulawo kyokka ng'embwa enkambwe ezaabadde munda ziboggola era nga zibula kubuuka kikomera kuluma baserikale.\nOmukozi w'awaka yakubidde mukama we essimu n'ayogera n'omu ku baserikale ba poliisi n'abategeeza nga bwe yabadde e Luweero-Kasana era n'abategeeza nga bwe yabadde agenda okubatuukako mu ddakiika nga 45 zokka.\nPoliisi ng’etwala mmotoka egambibwa okuba enzibe okuva mu kikomera ky’Abayindi e Bukoto.\nYasabye poliisi okumuwa obudde okutuusa ab'oluganda lwe bwe bazze n'ebiwandiiko by'agamba nti kwe yagulira mmotoka eno ne bagifulumya n'etwalibwa ku poliisi ya Kira Road.\nOmugagga Kimula agamba nti oluvannyuma lwa babbulooka Magandaazi ne Mike okubawa mmotoka ye eno okugimutundira nga November 19, 2015 ku Garden City mu Kampala.\nAgamba yakanda kubasaba ssente kyokka nga bamutegeeza ng’Omuyindi gwe baaguza mmotoka bw'atannabasasula kyokka nga bw’abasaba mmotoka ye, tebagimuwa.\nKimula yagasseeko nti yagenda ku poliisi y'e Katwe n'abaggulako omusango gw'okumubbako mmotoka ye oguli ku fayiro nnamba SD 03/26/03/2016 eyakutte omu ku babbulooka okuli amanyiddwaako erya Mike ne Kamya n'ebaggalira kyokka oluvannyuma ne bateebwa ku kakalu ka poliisi okuyamba poliisi ne Kimula okuzuula mmotoka ye.\nYayongeddeko nti yeewuunya obufere obwakolebwa, mmotoka ye gye yagula ku Robert Kamugisha gye yakyusibwamu amannya n'ezzibwa mu g'Omuyindi Hussein Karmali n'oluvannyuma n'ezzibwa mu g'Omuyindi omulala Zahid Shamsherali Tejan nga ye eyagigula tagikyusangako.\nOluvannyuma mmotoka eno yaggyiddwa ku poliisi ya Kira Road n'etwalibwa ku poliisi y'e Katwe awaaloopebwa omusango n'Abayindi ne batwalibwa ku poliisi e Katwe.\nKadaga asabye banna NRM abali e Bungereza obuteerabira ggwanga lyabwe\nBannayuganda abali ebweru w'eggwanga baakuganyulwa mu nkola ya bonna bagaggawale\nBannayuganda e Bungereza banadduukirira abakyala ab'embuto\nNobert Aliho musajja wa Bob...\nAbawagizi ba Bobi Wine ababadde batambulira ku kabangali bakiguddeko poliisi bwebakubyemu obukebe bwa ttiyaggaasi...\nKazannyirizi Salvado ne Dap...\nKazannyirizi Salvado akiggadde mu sitayiro. Akubye kabiite we Daphine embaga ne yewaana. '' sikyali mu kiraasi...


Zabbuli 35 LCB - Matteo 35 BDG | Biblica América Latina\nZabbuli 35 LCB - Matteo 35 BDG\n1Ayi Mukama, wakanya abo abampakanya,\nlwanyisa abo abannwanyisa.\n2 Golokoka okwate engabo,\n3 Galula effumu,\nabangigganya obazibire ekkubo;\notegeeze omwoyo gwange nti,\n“Nze bulokozi bwo.”\n4 Abo bonna abannoonya okunzita bajolongebwe\nabo abateesa okunsanyaawo\nbazzibweyo ennyuma babune emiwabo.\n5 Babe ng’ebisusunku ebifuumuulibwa empewo,\nmalayika wa Mukama ng’abagoba.\n6 Ekkubo lyabwe libe lya kizikiza era lijjule obuseerezi, ne malayika wa Mukama ng’abagoba.\n7 Nga bwe bantega omutego nga siriiko kye mbakoze,\nne bansimira n’ekinnya mu kkubo lyange awatali nsonga,\n8 bazikirizibwe nga tebategedde,\nn’omutego gwe banteze be baba bagugwamu,\nera bagwe ne mu kinnya kiri bazikirire.\n9 Omwoyo gwange ne gulyoka gujaguliza mu Mukama,\nne gusanyukira mu bulokozi bwe.\n10 Amagumba gange galyogera nti,\n“Ani afaanana nga ggwe, Ayi Mukama?\nKubanga abaavu obadduukirira n’obawonya ababasinza amaanyi,\nn’abali mu kwetaaga n’obawonya abanyazi.”\n11 Abajulizi abakambwe bagolokoka\nne bambuuza ebintu bye sirinaako kye mmanyi.\n12 Bwe mbayisa obulungi bo bampisa bubi,\nne banakuwaza omwoyo gwange.\n13 So nga bwe baalwala nanakuwala ne nnyambala ebibukutu,\nne neerumya nga nsiiba, ne nsaba Mukama nga nkotese omutwe,\nnaye okusaba kwange bwe kutaddibwamu,\n14 ne mbeera mu nnaku\noba owooluganda nkoteka omutwe gwange mu buyinike\n15 Naye bwe nagwa mu kabi ne beekuŋŋaanya nga basanyuse;\nne bannumba nga simanyi,\nne bampayiriza obutata.\n16 Banduulidde n’ettima ng’abatamanyi Katonda bwe bakola,\nne bannumira obujiji.\n17 Ayi Mukama, olituusa ddi ng’otunula butunuzi?\nNziruukirira nga bannumba, obulamu bwange obuwonye okutaagulwataagulwa,\nobulamu bwange obw’omuwendo eri empologoma zino.\n18 Nnaakwebalizanga mu lukuŋŋaana olukulu,\nne nkutenderezanga mu kibiina ky’abantu abangi ennyo.\n19 Tokkiriza balabe bange kunneeyagalirako,\nabankyawa awatali nsonga;\n20 Teboogera bya mirembe,\nwabula okuwaayiriza abantu abeetuulidde emirembe mu nsi.\n21 Banjasamiza akamwa kaabwe ne boogera nti,\n“Leero luno, ky’okoze tukirabye n’amaaso gaffe.”\n22 Bino byonna obirabye, Ayi Mukama.\nNoolwekyo tosirika. Tonsuulirira, Ayi Mukama.\n23 Golokoka ojje onnyambe;\nnnwanirira Ayi Katonda wange era Mukama wange.\n24 Mu butuukirivu bwo nnejjeereza, Ayi Mukama Katonda wange,\n25 Tobaleka kulowooza nti, “Leero luno! Kino kye twali twagala!”\nOba nti, “Tumusaanyizzaawo!”\n26 Abo bonna abanneeyagalirako olw’ennaku yange ne beesanyusa,\nbatabulwetabulwe era baswazibwe;\nabo bonna abanneegulumirizaako\nbaswazibwe era banyoomebwe.\n27 Abo abasanyuka ng’annejjeereza,\nbaleekaanire waggulu olw’essanyu n’okujaganya;\nera boogerenga nti, “Mukama agulumizibwe,\nasanyuka omuweereza we ng’atebenkedde.”\n28 Olulimi lwange lunaayogeranga ku butuukirivu bwo,\nera nnaakutenderezanga olunaku lwonna.\nLCB : Zabbuli 35


Bukedde Online - Terah Kaaya, asoma Agataliiko Nfuufu agudde mu bazigu: Abatuuze bataayizzaako omu ne bamukuba ne bamutta\nEbyama Mayanja Nkangi bye yayogedde nga tannafa...\nTERAH Kaaya asoma Agataliiko Nfuufu ku Bukedde TV yabadde atambula okutuuka mu kifo we yalese emmotoka ye, abazigu kwe kumutaayiza.\nOC wa Jinja Road, Apollo Tayebwa ne Meeya wa Nakawa, Balimwezo nga babuuza ku Terah Kaaya mu ddwaaliro lya Kampala Hospital eggulo.\nBaasoose kumukuba kiyinja ku mutwe n’agwa wansi nga bw’alaajana, olwo ne batandika okunyagulula buli kintu kye yabadde nakyo.\nAba bodaboda abakolera ku katale e Kitintale baawulidde okulaajana ne bajja mangu era abazigu olwawulidde pikipiki ezituuka ne babuna emiwabo.\nAba bodaboda beegattiddwaako abantu b’ekitundu mu muyiggo ogwatandise ku ssaawa 7:00 ez’ekiro ekyakeesezza Olwokusatu.\nEYABADDE MU KIBINJA EKYATEEZE KAAYA BAMUSSE\nOmuyiggo obwedda gwetooloolera ku bavubuka basatu abaalabiddwa nga badduka n’ebimu ku bintu bye baabadde banyaze ku Kaaya.\nEmu ku bodaboda eyabadde ekulembedde, yabakubyemu amataala ne babeetegereza. Ekibinja ky’abavubuka kino kirudde nga kitigomya abatuuze b’e Kitintale era bagamba nti kyali kikulemberwa John Kaddu, kyokka bwe yakwatibwa n’asibibwa e Luzira, olwo ne balonda Mulema era kati y’abakulembera.\nAbaakoze omuyiggo baagambye nti Mulema yennyini yabaddeko ku baakubye Kaaya, nti era abaabadde ku muyiggo baakubye Mulema engwala kyokka n’abeesimattulako ne mubbi munne omulala ne badduka.\nBaafunzizza omuvubuka Anthony Tamale gwe balumiriza nti aludde ng’akolagana n’ekibinja ky’abazigu bano abateegera mu kiyumba ekikadde ekiri mu Zooni 9 e Kitintale nti era basooka kunywa njaga mu kafo ke baakazaako ewa Kyomu mu Zooni y’emu eyo.\nAkulira poliisi ya Jinja Road, Moses Eliau ng’ava mu maka g’omuvubuka eyatiddwa.\nTamale bwe yalabye bamufunzizza, yagezezzaako okwekukuma wabula ne bamulaba era ne bamukukunulayo ne batandika okumukuba okutuusa lwe baamusse.\nOmulambo gwasigadde mu kifo we battidde omuvubuka oyo era gwaggyiddwaawo ku makya ga Lwakusatu ne gussibwa ku kabangali ya poliisi ne gutwalibwa mu ggwanika e Mulago.\nKAAYA ATTOTTODDE EBYABADDEWO\nTerah Kaaya mu bigambo bye annyonnyodde bwati; Ku ssaawa nga 7:00 ez’ekiro, nnasimbudde ku ofiisi mu Industrial Area okumpi ne Lugogo ne ntwalako mukwano gwange abeera e Kitintale. Nnasoose kusimba mmotoka yange ku ssomero lya Cleaver’s Origin kubanga oli w’abeera, emmotoka tesobola kutuukawo.\nNnamuwerekedde okukakasa nti atuuse bulungi awaka era ne mmuleka ng’ayingidde. Kyokka mu kukomawo we nasisinkanidde abavubuka era baabadde ng’abampitako ng’omu ayita ku kkono ate omulala ku ddyo nagenze okuwulira ng’omu ankubye ekintu ku mutwe ne ngwa ku ttaka nga bwe mpita abantu bannyambe. Awo we nnategeeredde nti ngudde mu bazigu.\nWe baatwalidde ebintu byange, nabadde mpunze. Wabula nga wayise akabanga nnazzeemu okutegeera naye nga sirina maanyi.\nNakitegedde nti nnabadde nfunye obuzibu obw’amaanyi nga ndaba waliwo abantu abayimiridde nga banjoolayoola ng’abamu bwe bambuuza eddwaaliro gye baba bantwala, kwe kubategeeza Kampala Hospital e Kololo era ne banteeka ku bodaboda ne bandeeta wano, kyokka ng’omusaayi ogufubutuka mu kiwundu ky’oku mutwe mungi nnyo.\nNnatuuse mu ddwaaliro nga sirina ngatto mu bigere n’essaati era ebyo sisobola kukugamba gye byasigadde naye nze okuwona, Mukama y’eyambisseeko akasubi. Kaaya eyabadde alambulwa abantu ab’enjawulo mu Kampala Hospital, yagambye nti alina okulumizibwa okw’amaanyi ku mutwe naddala ku ludda olwa ddyo we baakubye ekiyinja.\nEmbeera yabadde egenda etereera kyokka ng’okutya kuli kumu kwa musaayi ogwetukuse ne gukwata obutoletole (blood clot) mu misuwa gy’omu mutwe era abasawo baagumizza nti bakola ekisoboka atereere mu bwangu.\nMu baamukyalidde mwe muli ne Meeya w’e Nakawa Nsubuga Balimwezo atwala n’ekitundu ky’e Kitintale gye baakubidde Kaaya. Abazigu baatutte essimu, ensimbi n’ebirala.\nOWOOLUGANDA LW’OMUVUBUKA EYATTIDDWA AYOGEDDE\nJamidah Mulungu nga ye mwannyina w’omuvubuka eyattiddwa ategeezeza Bukedde nti Anthony Tamale 17, yali asomera ku Luzira S.S omwaka oguwedde era abadde agenda mu S.4 kyokka ne yeewaggula omwaka guno n’agaana okuddayo okusoma.\nYali amaze okukwatagana n’ekibinja ky’abavubuka abakyamu. Ensonga nnazitwala ne ku LC I naye ne yeerema era teri kyatuukibwako.\n“Tubadde tukyakola ekisoboka kyonna okulaba nga Tamale adda ku ssomero, ate bino we bigwiriddewo wabuka nze mbadde simanyi nti omuvubuka atambula ekiro” Mulungu bwe yategeezezza aduumira poliisi ya Jinja Road Moses Eliau Osega eyabasanze mu maka gaabwe e Kitintale mu Zooni 9.\nABATUUZE BEEVUMA OBUBBI\nSsentebe wa Kitintale Zooni 9, Ibrahim Ssekajja yategeezezza nti abazadde b’omuvubuka ono baamutuukirira ne bamutegeeza nga mutabani waabwe bw’agaanyi okuddamu okusoma era ne bamuloopera nti yafunye ekibinja ky’ababbi kye yeetabyemu.\nAyongeddeko nti abatuuze baali beekolamu dda omulimu ku bavubuka bano era nga baabakuba abamu ne babatta ng’ebikolwa by’obubbi byali bikendedde naye ate mu kiseera kino bizzeemu buto okusitula enkundi.\nAsabye abazadde okwongera okukuuma abaana baabwe n’okubakuumirako amaaso n’okubabuulirira bave mu bubbi.\nApollo Tayebwa, atwala poliisi ya Jinja Road yagambye nti poliisi ekoze omulimu gwayo naye obuzibu bwonna buli ku kkooti, “Tukwata abamenyi b’amateeka ne tubatwala mu kkooti ne bayimbulwa ku kakalu ka kkooti .


KCCA efunye buwumbi okukola ppaaka enkadde\nABAKOLERA mu ppaaka Enkadde bali mu kutya oluvannyuma lwa KCCA okubalaalika nga bw’egenda okutandika okuzimba ppaaka era ebasengule okutuusa nga ppaaka emaliriziddwa.\nKCCA yaweereddwa ssente obuwumbi buna n’obukadde 340 ezimbe ppaaka ya takisi enkadde era okugikola kutandika ku nkomerero y’omwaka guno.\nGavumenti ya Netherland y’egiwadde ssente zino era endagaano zaakoleddwa ku Lwokuna wakati wa dayirekita wa Kampala Jennifer Musisi Ssemakula n’abakungu okuva mu Gavumenti ya e Netherland.\nMu kiwandiiko ekifulumiziddwa KCCA, kiraze nti ebadde eruddewo okukola ku ppaaka eno lwa bbula lya ssente. Kiraze nti kati ssente zifuniddwa era emitendera eginoonya kkampuni egenda okuzimba gigenda kutandika.\n“Nga byonna biwedde, kkampuni eteekwa okukolera ebbanga lya myezi 18 gyokka nga ppaaka ewedde era omulimu gutandika ku nkomerero y’omwaka guno,” ekiwandiiko bwe kisoma.\nGye buvuddeko KCCA yafulumya pulaani kw’egenda okuzimbira ppaaka eno ng’ egenda kwetooloolwa bizimbe ebiwanvu.\nOmwogezi wa KCCA, Peter Kaujju yategeezezza nti paaka egenda kuba ya myaliiro egiwera ng’ezimu ku takisi zisimba waggulu ate endala wansi .\nYagambye nti abagenda okusinga okufuna mu kuzimba ppaaka eno baddereeva ba takisi ne bakondakita.\nYategeezezza nti abakola obusuubuzi bonna n’abatunda ebyokulya n’okunywa nabo bagenda kuyambibwa nnyo kubanga bagenda kugissaako ebintu ebyomulembe okulaba nga bakolera mu mbeera ennungi. Kyokka omu ku bakulira abatembeeyi; Uwineza Kalera yategeezezza nti KCCA yafuuka kiguumaaza.\n“ KCCA by’esuubiza okukola ate bwe kituuka ku kubissa mu nkola ekola birala. Yatusuubiza ku ppaaka empya nti egenda kugizimba ku ddaala erya waggulu ne takisi nnyingi zigendemu kyokka kati bw’ogituukamu byawukana ku bye yayogera ate nga nsuubira nti ne ssente ze bakozesa nnyingi okusinga ku mulimu gwe baba bagamba okukola,” Kalera bwe yagambye.\nN’ategeeza nti baagala ssente ezibaweebwa zirondoolwe ate tebaddamu kugoba bantu bakolera mu kifo nti bakikulaakulanya kubanga bagizimbira bantu.\nKCCA okufuna ssente yasooka kukkiriziganya n’abagagga abaali baagula poloti ezigyetoolodde ne bakola nayo endagaano empya eraga nti olutalo luweddewo era beegasse bagenda kuzimbira wamu. Abamu ku bakulira kkampuni zino baategeeza nti balindiridde KCCA eyanjule enteekateeka yaayo nabo oluvannyuma kwe bagenda okukolera.\nKCCA yalaze nti ppaaka eno engeri gy’eri wakati mu kibuga , ekola nga entabiro lya Bannakampala era buli lunaku eyamba abantu abasoba mu 200,000. KCCA yalaze nti oluvannyuma lwa ppaaka eno, ekitundu kyonna mw’eri kigenda kukyuka nga kigendera ku pulaani ya ppaaka enkadde gye bagenda okuzimba.\nKaujju yategeezezza nti enguudo zonna n’emiryango bagenda kubikola nga bya mulembe n’enfuufu ebadde etawaanya abasaabaze byonna kati bigenda kufumwa.


Ekizimbe kya Satellite beach kisusse okutuwunyirira, Abasuubuzi abakolerako balajanye - Watchdog Uganda\nEKIZIMBE kya satellite beach e Mukono kye kimu ku bizimbe ebisinga obukyafu mu kibuga kye Mukono, yadde nga kiriko abantu abakikolerako bangi ddala.\nEkizimbe kino kiriko Banka bbiri okuli FINCA ne Bank of Baroda naye kyewunyisa nti tekirina kifo kikyamirwamu kyamulembe (Toilet) era nga obusiko obukirinaanye abantu abasinga bwe bakozesa okweyambiramu.\nKino kiliko buli kika ky’abyabusubuzi, bu wooteeri obutunda emmere, zi saluuni, amadduuka agatunda engatto, ebifo awakubirwa ebifananyi, ebbaala ennene nga kwotadde ne kifo awategekerwa ebivvulu.\nWaggulu waakyo eriyo zi kabuyonjo nga wadde zaali nnungi mu biseera bye mabega, kati zonna zaayononeka era nga ziwunya ekivundu ekyamaanyi kyokka ekyewunyisa nga zaakusasulira.\nEmu ku kabuyonjo eyayabika evululira wabweru .\nWansi eriyo kabuyonjo endala ey’okusitamako egendamu abantu abakolera wansi, naye eky’enyamiza nkyafu nnyo ate nga yakusasulira 300/= ne 500/= buli agendayo.\nBwotunulira ekizimbe kino mu maaso olaba nga kilabika bulungi era nga kisikiriza omuntu aba akiyitako naye bwotuuka munda ne wabweru waakyo, tokkiriza nti amatiribona agali wabweru ogagerageranya ne munda.\nEmidumu gyakyo egitambuza kazambi gyonna egisinga gy’ayabika era nga givulula saako n’okuwunya ekivundu ekyamaanyi ate nga n’obubi bwonna buvulula kungulu.\n[/media-credit] Emu ku ntuumu za kasasiro emabega we kizimbe\nEmabega waakyo eriyo entuumu ya kasasiro ensowera ne nvunyu mwe byetaayiza, ate nga kivaamu amazzi agawunya ekivundu agakulukuta, ekireseewo okutya nti bino byonna byandivaako eddwadde eziyinza okuzinda abatuuze abakolera ku kizimbe kino nga kwotadde n’abalinanyewo.\nAbatuuze abakikolerako bagamba nti bamaze ebbanga lya myaka nga 10 nga beemulugunya ku nsonga y’obukyaafu eri abakitwala kyokka nga tebafaayo.\nNga n’olumu baayagala okukiggala naye bannanyinikyo ne babatisatiisa okubagoba ssinga bakikola.\nBaagezaako okwekubira enduulu eri abatwala eby’obulamu mu Munispaari ye Mukono, naye tebafuna kuyambibwa.\nEkizimbe nga bwe kifanana emabega.\nAkulira eby’obulamu mu Munisipaari ye Mukono Dr. Anthony Kkonde bwe yatuukiriddwa ku nsonga eno yagambye nti bagenda kulambula ekizimbe kino era bawe ebilagiro eri bannanyini kyo babeeko bye batereeza, nga bwe kinabalema mu wiiki emu yokka ekizimbe kyakuggalwa.\nSatellite Beach Building yali ya Musubuzi Joseph Kayiwa oluvanyuma n’akiguza Omusubuzi Moses Kalangwa kati akiddukanya.\n[/media-credit] Kabuyonz’awansi ez’okusasulira.\nKawefube w’okwogerako ne Moses Kalangwa yagudde butaka olw’obutakwata ssimu ye emanyiddwa.\nLusanja evictions: High Court gives Kiconco go ahead to sue evictees


Translation of the meaning of Sura As-Saff - الترجمة اللوغندية - المؤسسة الإفريقية للتنمية - Noble Quran encyclopedia\n1. Ebiri mu ggulu ne mu nsi byonna bitenda Katonda. Yye Katonda yemuwanguzi, assa buli kintu mu ssa lyakyo.\n2. Abange mmwe abakkiriza lwaki mwogera ebyo bye mutakola.\n3. Kisunguwalirwa nnyo ewa Katonda okwogera bye mutakola.\n4. Mazima Katonda ayagala abo abalwana mu kkubolye, nga basimbye ennyiriri, ne baba nga ekizimbe, nga e bitundu byakyo bikwatagana bulungi.\n5. Mu ngeri y'emu bajjukize ekyafaayo kya Musa bwe yagamba abantube nti, lwaki munnyiiza ng'ate mumanyidde ddala nti mazima nze ndi Mubaka wa Katonda gweyabatumira. Bwe baabula, Katonda kwekubuza emitima gyabwe, anti Katonda talungamya bantu bajeemu.\n6. Era bajjukize e kyafaayo kya Isa mutabani wa Mariam bwe yagamba abaana ba Israel nti mazima nze ndi Mubaka wa Katonda gye muli, nga nkakasa Taurat eyankulembera era nga mpa amawulire ag'essanyu ag'omubaka alijja oluvanyuma lwange, nga erinyalye ye Ahmad. Wabula omubaka (Muhammad) oyo bwe yabajjira n'obubonero obunnyonnyofu, ate bo ne bagamba nti lino ddogo eryeyolefu.\n7. Ani eyeeyisa obubi okusinga oyo atemerera Katonda ebyobulimba, so nga bulijjo ayitibwa okujja eri obusiramu. Katonda talungamya bantu abeeyisa obubi.\n8. (Mu kukola ekyo) baagala kuzikiza kitangaala kya Katonda n'emimwa gyabwe. Sso nga Katonda waakujjuza e kitangaalakye newakubadde nga abakafiiri tebakyagala.\n9. Katonda yooyo eyatuma omubakawe ng'amuwadde obulungamu n'eddiini entuufu. Bulyoke bukye enkya nga yeddiini ewangudde newakubadde nga abagatta ku Katonda ebintu ebirala tebakyagala.\n10. Abange mmwe abakkiriza mwandyagadde mbalagirire ebyettunzi ebiribawonya e bibonerezo ebiruma.\n11. (Nabyo) muteekwa okukkiriza Katonda n'omubakawe, ne mulafuubana mu kuweereza mu kkubo lya Katonda, nga muwaayo emmaali yammwe, nga nammwe mwennyini mwenyigiramu. Ekyo nno kye kirungi gye muli singa mubadde mumanyi.\n12. (Anti bwe mukola ebyo) Katonda ajja kubasonyiwa ebyonoono byammwe, abayingize e jjana ezikulukutiramu emigga era mugenda kufuna obutuulo obulungi mu jjana ez'olubeerera, okwo nno kwe kwesiima okusuffu.\n13. Era mufune n'ekirala nga nakyo mukyagala, nakyo kwe kutaasa kwa Katonda n'obuwanguzi obwamangu. Era sanyusa abakkiriza (nti byonna bagenda kubifuna).\n14. Abange mmwe abakkiriza musituke mutaase e ddiini y'a Katonda. Kibe nga Issa mutabani wa Mariam bwe yagamba abagoberezibe abenjawulo nti, baani abanannyamba ku mulimu gwa Katonda. Abagoberezibe abenjawulo kwe kuddamu nti ffe twewaddeyo okutaasa e ddiini ya Katonda. Ekyavaako ogutundu ku baana ba Israel okukkiriza, n'ekitundu ekirala okukaafuwala. Naffe ne tutaasa abo abakkiriza ku mulabe waabwe, ne bukya enkya nga be bali waggulu.\n(Send note: الترجمة اللوغندية - المؤسسة الإفريقية للتنمية - Sura:As-Saff - Aya:)


Bukedde Online - Napoli efuumudde Ancelotti\nArsenal esibidde ku Arteta\nNga bakyali mu ssanyu ly’okutimpula Genk eya Belgium ne batuuka ku luzannya lwa ttiimu 16 olwa Champions League, abazannyi n’abawagizi ba Napoli kyababuuseeko okuwulira nti omutendesi Carlo Ancelotti abatuusizza ku kkula eryo, agobeddwa.\nNga bakyali mu ssanyu ly'okutimpula Genk eya Belgium ne batuuka ku luzannya lwa ttiimu 16 olwa Champions League, abazannyi n'abawagizi ba Napoli kyababuuseeko okuwulira nti omutendesi Carlo Ancelotti abatuusizza ku kkula eryo, agobeddwa.\nCarlo Ancelotti ye yafuumuddwa oluvannyuma lwa wiiki ezisoba mu nnya ng'agugulana ne nnannyini ttiimu eno, Aurelio De Laurentilis wamu n'abamu ku bassita baayo.\nNapoli yawuttudde Genk (4-0) ku butaka n'ekulembera ekirimu Liverpool ne Salzburg kyokka nnaggagga Laurentilis tekyamulobedde kukwata kyambe.\nKino kiddiridde Napoli okumala emipiira 9 nga tewangula mu liigi ya Yitale (Serie A) kyokka nga bino byonna bikulemberwa obutakkaanya obwaliwo wakati wa Ancelotti n'omugagga oluvannyuma lwa Napoli okulemagana ne Genk mu Belgium.\nOmugagga yayita ttiimu yonna mu lusirika, bassita abasinga ne bakiwakanya ne Ancelotti n'abeeyungako, ekyanyiiza Laurentilis ne boodi yonna nti kwali kuyisa maaso mu mugagga.\nAncelotti yatendekako Chelsea, AC Milan, Bayern ne Real Madrid era kigambibwa nti Gennaro Gattuso, eyali ssita we nga bakukumba ebikopo mu AC Milan, y'ateekateeka okumusikira.\nOlwawulidde amawulire g'okugobwa mu Napoli, Arsenal ne Everton ne zizina gunteese nga zaagala kumuperereza azitendeke.\nOmusuubuzi w'e Nateete bamubbye


KABAKA AGGUDDEWO OLUKIIKO LWA BUGANDA, ABANTU BAFUDDE ESSANYU – Buganda Today\n14th August 2018 bugandatoday Culture & society, luganda, Mengo, news\nMwekuume abalubirira okutujja ku mulamwa\nKabaka Ronald Muwenda Mutebi agguddewo olukiiko lwa Buganda olw’omulundi ogwe 26 era asinzidde ku mukolo guno n’akubiriza Obuganda bufungize okukuuma ebyo ebituukiddwako mu myaka 25 egiyise wamu n’okwekengera abo abaluubirira okujja abantu be ku mulamwa.\n‘Tufungize okukuuma ebyo Mukama byatusobozesezza okutuukako mu myaka 25 egiyise nga tulwanyisa abo bonna abagenderera okutujja ku mulamwa’ Kabaka abadde ne Nabagereka ku lusegere wamu ne Namasole Elizabeth Siwoza bw’agambye mu bubaka bwe eri Obuganda wakati mu kubwatuka kw’engalo. Azzeemu okujjukiza Obuganda bufumiitirize ensonga ze yakonaako mu kujaguza Jubireewo omwali okuvumirira omululu omuvudde ebikolwa eby’enguzi n’obulyake mu ggwanga.\nKabaka mu kuggulawo Olukiiko\nOlukiiko lwetabiddwamu ab’olulyo olulangira, abakungu ba Kabaka n’abakulembeze mu biti ebyenjawulo olwo abaalondeddwa ku bubaka mu Bulaaya n’ebitundu by’ensi ebirala mwe beyanzirizza obwami mu maaso g’omutanda ne beeyama okuwereza awatali kumutiiririra. Bano kubaddeko Esther Nasuuna (Colorado), Mulindwa (Swaziland), Enock Kiyaga Mayanja avunaanyizibwa ku bendobendo ly’e Manchester, Gatrude Ssebuggwawo (Kooki), Rebecca Mukulu Lubega (Scotland) ne Recheal Nabudde (East London).\nKatikkiro Charles Peter Mayiga ayozayozezza Kabaka olw’ebyo ebituukiddwako wansi w’obukulembeze bwe mu myaka 25 egiyise omuli okutumbula ebyenjigiriza, ebyobulamu, okulwanyisa obwavu, okukendeeza ku bbula ly’emirimu naddala mu bavubuka n’agamba nti buno buwanguzi bunene wakati ng’Obuganda bukyagenda mu maaso n’okujaguza Jubireewo.\nPrevious Post:Kabaka marks silver jubilee by decrying corruption\nNext Post:Kabaka addukiridde Gavumenti n’obukadde 200


Bukedde Online - NRM tennakkaanya ku by'okulonda\nAkena alayiziddwa n'awera ku bamuwakanya\nEndabika ya Rema ecamudde abawagizi be\nAba Ebonies bagaanyi Corona okubasembya: Bakoze omukutu gwabwe...\nNRM tennakkaanya ku by'okulonda\nMunnamagye eyayambako okuleeta NRM mu buyinza afudde\nSsemaka atiisizza okutta mukazi we lwa kuz...\nAdded 3rd July 2020\nAKAKIIKO ka NRM akafuzi ak’oku ntikko (CEC) kakyalemeddwa okukkaanya ku ngeri gye bagenda okutegakamu okulonda kw’ekibiina nga bagoberera ebiragiro bya minisitule y’ebyobulamu.\nOlukiiko lwa CEC olwatudde ku Lwokusatu lwalemeddwa okukkaanya ku ngeri y'okusimba ennyiriri emabega w'omuntu gye kinaakolebwamu. Ensonda zaategeezezza nti ensonga y'abalonzi okusimba mu migongo nga balonda nga tebeeriraanye kikyaliko okusika omuguwa.\nWadde ng'abamu bandyagadde okulonda kukyusibwe kubeera kwa kusuula kalulu ka kyama, kino tekisoboka kuba kibeera kyetaagisa okukyusa Konsitityusoni y'ekibiina.\nOlukiiko lw'ekibiina ttabamiruka lwe lulina obuyinza okukyusa eby'okulonda. Olwasemba okubaayo mu January lwe lwakyusa ennonda ne bateekamu eky'okusimba ennyiriri.\nEkizibu nti olukiiko ttabamiruka lwetabwamu abantu abasukka 10,000, ekikontana n'ebiragiro ebikugira abantu okukuhhaana. Ttabamiruka addako yali alangiriddwa nti waakubeerawo mu May, kyokka ne kitasoboka olw'ekirwadde kya Corona.\nEkirala ekikyabasibye enkalu kwe kubeera ng'olukiiko ttabamiruka lwokka lwe lulina obuyinza okuwanda eddusu ku muntu alina okukwatira ekibiina bendera mu kulonda kwa Pulezidenti okwa 2021.\nRogers Mulindwa, omwogezi wa NRM, yagambye nti olukiiko lwa CEC terwamalirizza ngeri gye bagenda kulondamu oluvannyuma lw'okufuna amawulire nga Gavumenti bweriko amateeka g'egenda okutwala mu Palamenti agagenda okuyamba ebibiina by'obufuzi okutegeka okulonda okw'omuntu nga tebamenye mateeka.\nYagambye nti oluvannyuma akakiiko kajja kuddamu okutuula ng'amateeka gamaze okwanjulwa mu Palamenti.\nOlukiiko lwa CEC lwayisizza amannya g'abantu bonna abaaweebwa obuvunaanyizibwa obw'enjawulo ku kitebe kya NRM. Abaakakasiddwa kuliko; Jacqueline Kyotuhaire (mumyuka w'omuwanika, Mathias Kasamba (dayirekita w'okukunga abantu), Emmanuel Dombo (dayirekita w'ebyamawulire) ne Hajjat Medina Naham, dayirekita w'ebyensimbi.\nAkakiiko k'ebyokulonda mu ggwanga kaafulumya dda entegeka zaako ne kalaga nti ebibiina by'obufuzi byonna birina okukozesa wakati wa June 22 okutuuka July 21, okusunsuliramu abagenda okubakwatira bendera ku bifo eby'enjawulo.\nBukedde yakitegeddeko nti olukiiko lwa Kabineeti olwatudde ku Lwokubiri olwakubiriziddwa Pulezidenti Museveni, lwasazeewo nti tewali kulangirira biseera by'akabenje wadde okwongerayo okulonda, ng'amaloboozi agamu bwe gasaba.\nHajjat Medina Naham\nAb'omu Kampala beemulugunyizza ku ba LDU\nKCCA emenye obuyumba bw'abasuubuzi e Lubaga\nBasabye Pulezidenti awummuze aba LDU olw'okutirimbula abantu abatalina musango\nOmukazi lwe yeeronda n'atam...\nABASAJJA abamu babeera mu maka nga bali ku maggwa olw’abakazi abeeronda ku buli nsonga. Ab’engeri eno mu kiseera...\nAkena alayiziddwa n'awera k...\nABA UPC baayisizza ekiteeso ekikakasa Jimmy Akena ng'omukulembeze wa UPC omuggya ekyongedde okutabula abamuwakanya....\nEndabika ya Rema ecamudde a...\nBAATANDISE ku Lwakutaano ku Idd, ng'amba abawagizi nga beebuuza engeri sereebu waabwe gy’ajaguzaamu olunaku engeri...\nAba Ebonies bagaanyi Corona...\nDr. Bbosa (mu katono) ng'amannya ge amatuufu ye Sam Bagenda yasinzidde ku mukolo gw'okutongoza enkola empya mwe...\nNRM eggaddewo okugaba ffoom...\nAKAKIIKO k'ebyokulonda mu NRM kalagidde buli ayagala obubaka bwa Palamenti n'obwassentebe bwa disitulikiti okusooka...


BWIINO! Ekiwandiiko kya Ssegirinya ne Ssewanyana kibotodde ebyamaBWIINO! Ekiwandiiko kya Ssegirinya ne Ssewanyana kibotodde ebyama\nBWIINO! Ekiwandiiko kya Ssegirinya ne Ssewanyana kibotodde ebyama, Mpuuga ayogedde amazima\nJanuary 13, 2022 | SK OMUZINNYI\nBannakibiina ki National Unity Platform (NUP) bavuddeyo ku buluwa eri mu kutambuzibwa ku mikutu migatta bantu eraga obukambwe era mbu yawandikiddwa abasibe, bannakibiina kyabwe Muhammad Sseggirinnya omubaka we Kawempe North ssaako ne Allan Ssewanyana owe Makindye West.\nMu bbaluwa, ewandikiddwa ne peni eya Blue, nga kuteekeddwako omukono gwa Ssegirinya ne Ssewanyana, balaga nti abakulembeze mu kibiina, basukkiridde okubasuulirira.\nMu kiwandiiko, kiraga nti bukya bakwatibwa, abakiise ba Palamenti bekalakasaako omulundi gumu gwoka ne bafuluma Palamenti okubanja, okubatwala mu kkooti, kyokka bukya butwalibwa mu kkomera, ensonga bazivaako dda.\nEkiwandiiko, ekiraga nti Ssegirinya ne Ssewanyana banyivu nnyo olwa bannakibiina, okudda mu kulya obulamu, okulya ebitafutafu ng’abo, bali kuvundira mu kkomera.\nMbu kivudde mu kkomera e Kigo\nWabula akulira oludda oluvuganya mu Palamenti y’eggwanga, munnakibiina ki NUP era omubaka we Nyendo-Mukungwe Mathias Mpuuga Nsamba, asambaze ekiwandiiko ekiri mu kutambuzibwa nti kyabulimba.\nMpuuga, bw’abadde yakava okulambula Ssegirinya ne Ssewanyana mu kkomera e Kigo, agambye nti wadde balwadde, ekiwandiiko ekiri mu kutambuzibwa, kya bulimba.\nAgamba nti tewali ngeri yonna, omusibe gyasobola kuwandiika, kiwandiiko kyonna okuva mu kkomera.\nMpuuga agamba nti abakulembeze mu kibiina bakoze kyonna ekisoboka, Ssegirinya ne Ssewanyana okuyimbulwa omuli n’okusindika bannamateeka, omubaka omukyala owa Kampala Shamim Malende, omuloodi wa Kampala Ssalongo Erias Lukwago n’abalala wabula ensonga zaabwe zirimu ebyobufuzi.\nEddoboozi lya Mpuuga\nMungeri y’emu agambye nti ekiwandiiko okutambuzibwa, kiraga nti waliwo, abaagala okusiiga ekibiina ekiro ku nsonga y’obukulembeze.\nMpuuga mungeri y’emu asambaze ebyogerwa nti NUP eri mu nteeseganya ne Gavumenti, Ssegirinya ne Ssewanyana okubagyako emisango.\nSsegirinya ne Ssewanyana bali ku misango egiwerako omuli egy’obutemu, obutujju okuwagira ebikolwa eby’ekitujju mu kitta bantu ekyali Masaka, wakati w’omwezi Ogwomusanvu N’ogwomunaana, 2021 omwafiira abasukka 20 era bukya bakwattibwa, bali ku limanda mu kkomera e Kigo.\nAte Gavumenti etongozza Kampeyini egendereddwamu, abaana bonna okudda ku massomero, wakati mu kulwanyisa Covid-19.\nKampeyini etuumiddwa ‘Go Back To School’, etongozeddwa Minisita omubeezi obw’ebyenjigiriza ebisookerwako Dr. Joyce Kaducu, ku Media Centre mu Kampala enkya ya leero.\nMinisita Kaducu agamba nti mu Kampeyini eno, Gavumenti yegatiddwako ebitongole eby’enjawulo omuli Safe the Children, okujjukiza abazadde bonna okuzza abaana ku massomero n’okulaga ebirungi ebiri mu kusoma.\nOlunnaku olwaleero, luyingidde olunnaku Olwokuna ng’abayizi badda ku massomero oluvanyuma lw’amasomero okuggulawo ku Mmande nga 10, Janwali, 2022 era Minisita Kaducu agamba nti abaana, balina okudda ku massomero.\nEbira okuva mu ggwanga – https://www.youtube.com/watch?v=CjT_NXr6Rfk&t=136s


Bukedde Online - Embaga ya Rema eriko ebibuuza\nRema yasoose kukolebwako mikolo gya buwangwa okwanjula Hamza\nEbirabo Hamza bye yatutte mu kwanjula Rema...\nKirumira yagasseeko nti ennaku z’omwezi baakuzitegeeza abantu mu kiseera ekituufu; n’annyonnyola nti enteekateeka tebasobola kuzirambulula mu kiseera kino, kubanga ensi yajjula abalogo n’abantu ab’ettima abataagaliza abasobola okwekiika mu ntegeka ssinga bazimanya mangu.\nSebunya ne Rema nga basala ddansi.\nSSENTEBE wa Kwagalana bwe yabadde ayogera ku mukolo gw'okwanjula Rema, yagambye nti abantu bye baalabye mu kwanjula byabadde biwero, balinde embaga egenda okumenya emiti!\nGodfrey Kirumira mu kiti kye ng'omuzadde ludda lwa Hamza Sebunya ate era nga Ssentebe w'ekibiina ky'abagagga Kwagalana abaatadde ensimbi ennyingi mu mukolo gw'okwanjula; yagambye nti embaga eno yaakubeerawo omwaka ogujja.\nWabula Kirumira yagasseeko nti ennaku z'omwezi baakuzitegeeza abantu mu kiseera ekituufu; n'annyonnyola nti enteekateeka tebasobola kuzirambulula mu kiseera kino, kubanga ensi yajjula abalogo n'abantu ab'ettima abataagaliza abasobola okwekiika mu ntegeka ssinga bazimanya mangu.\nWadde pulaani y'embaga abamu ku beenyigidde mu kwanjula bagirina, wabula ensonda zaategeezezza nti Rema Namakula ne Sebunya si kye kintu kye bataddeko amaanyi mu kiseera kino era nti kati batunuulidde kya kuzimba famire ennyweevu n'okunyweza emisingi gy'obufumbo bwe baatandise.\nWadde mu kwanjula okwa bulijjo abako bagenda okuvaawo nga bawadde olunaku embaga lw'enaabeerawo, wabula ewa Rema, olunaku abako baavuddeyo tebaluwadde era kya kusalwawo luvannyuma.\nRema bwe yabadde ayogera ku mukolo gw'okwanjula yakirambise nti oluvannyuma lw'okuwoowebwa ne Hamza ate n'omukolo gw'okwanjula ne gukolebwa; Bamaseeka baabawadde olukusa okutambuza obufumbo kubanga kati buli mu mateeka ag'eddiini, n'amateeka ag'ensi.\nOmu ku ba famire yategeezezza nti Rema wa nkizo nnyo mu kusalawo ku by'embaga eyo era balinze kigambo kye; olwo balyoke batandike entegeka. Kyokka Bukedde mu kwogera ne Rema ku ssimu ku nsonga za pulaani y'embaga, yayanukudde kimu; "musooke mutulekemu."\nHajji Isa Musoke eyabadde ssentebe w'olukiiko olwateeseteese okwanjula kwa Rema bwe yatuukiriddwa ku ssimu yagambye nti enteekateeka weeri era mu maaso eyo bajja kuba bajanjulira abantu.\nGeofrey Kayemba maneja wa Rema yagambye nti "Eby'embaga sibimanyiiko naye kye mmanyi mu buwangwa ab'oludda lw'omulenzi bawandiika ebbaluwa mu butongole etutegeeza ku mbaga ne lwe bagisuubira okubaawo; kati katulinde ebbaluwa." Abamu ku bafamire bakyalina ebibuuzo ku mbaga oba enaabeerawo nga beesigama kw'ebyo ebiva ku ludda lw'omusajja n'ebyo ebiva ku ludda lwa Rema ebiraga nti tewali kyasaliddwaawo.\nKyokka abamu ku baabadde ku mukolo baagambye nti oluvannyuma lw'amaanyi agaayoleseddwa ku mukolo gw'okwanjula n'ensimbi ennyingi ezaateekeddwa mu kwanjula, abagole beetaaga obudde bave mu bukoowu obwo, balyoke balowooze ku by'embaga.\nObukodyo 12 obunaakuyamba okutandika bizinensi\nYiga okukekkereza ssente zâ€™emmere mu luwummula


Besigye ne Bobi Wine batuse kunzikiriziganya zani agenda okuvuganya Museven mukalulu - Fremer Media - fremer media\nBesigye ne Bobi Wine batuse kunzikiriziganya zani agenda okuvuganya Museven mukalulu – Fremer Media\nOkusinzira kububaka bwetufuna wano nga Fremer Media nga buva munsonda zetwekakasa bwongede okulaga nga munakisinde Kya people power Robert Kyagulanyi Sentamu awamu ne Rtd. Kizza Besigye bwebakiriziganyiza kwani agenda okuvuganya Museven mukalulu aka 2021.\nEnsonda enekusifu ziraga nga Kizza Besigye bweyayise omubaka mu parliament ate nga yemunakisinde Kya people power omukulu Robert Kyagulanyi Sentamu mumakka ge agasangibwa e Kasangati nebafuna okukiriziganya.\nTutegezebwa nti Kizza Besigye akiriziganyiza ne Bobi Wine nti ye atuuse okuwumula era namusubiza okumuwagira mukalulu aka 2021, Besigye ayongedde nawa Bobi Wine amagezi kungeri jebagenda okukikolamu okusobola okuwangula Museven.\nBobi Wine azenga nga asaba banabyabufuzi abali kuluda oluwabula gavumenti nti begatte basobole okuleeta omuntu omu nga Ono yanesimba ku Museven.\nKizza Besigye yegase ku Mugisha Muntu nga nono yakirizadda kyaguKyagu Sentamu Robert yaba akwata enkasi kuludda oluwabula gavumenti mukwesimbawo era nga okuteseganya kwababiri kwaliwo mu February womwaka guno.\nEntalo ezenjawulo ezaviraako okwawukana kwa Bobi Wine, Chameleone ne Bebe Cool – Fremer Media\nUgandan star Anita Kalule celebrates birthday in lockdown


Bukedde Online - Bannaddiini basabye baminisita abalyake balekulire\nOmulabirizi w''e Kako bamubbyeko amatooke\nBANNADDIINI basinzidde mu kusaba kwa Ssekukkulu ne basaba Bannayuganda okukomya obukumpanya ne basaba ne baminisita abasongeddwaamu ennwe z’obuli bw’enguzi okukkiriza okudda ebbali babuulirizibweko.\nMukomye obukumpanya ku mirimu - Bp. Luwalira\nE Namirembe, Omulabirizi Kityo Luwalira yalabudde Bannayuganda okukomya obukumpanya ku mirimu n’akubiriza abaawule, abaserikale, bannamateeka, baminisita n’ababaka ba palamenti bakole emirimu mu bwesimbu.\nPolof. Bukenya acamudde ab'e Lubaga\nLutikko y'e Lubaga yabuutikiddwa enduulu eyakulembedde mmisa, Bishop Christopher Kakooza bwe yalangiridde nti eyali omumyuka wa Pulezidenti Polof. Gilbert Bukenya okusaba yakubaddemu. Abantu baagumbye ku mulyango okumukulisa ekkomera era naye n’addamu nti, "Ennume ekula bigwo!"\nOkusaba kwetabiddwaamu eyamuddira mu bigere, Edward Ssekandi.\nBishop Luwalira ng'abuuza ku Polof. Nsibambi ne mukyala we e Namirembe. Ekif: Benjamin Ssebaggala\nOmusumba Serwadda akolimidde abanabba ssente z'amafuta\nAkulira amakanisa g’Abalokole mu ggwanga ageegattira mu kibiina Born Again Faith Federation, Omusumba Joseph Sserwadda ng’asinziira mu kusaba mu kkanisa ye eya Victory Church mu Ndeeba, yasabye abategeka okubba ensimbi ezigenda okuva mu mafuta ga Uganda, Katonda abakoleko. Yasabye Bannayuganda okwessaamu omutima ogukuuma ebyobugagga by’eggwanga n’asaba abakozesa okusasula obulungi abakozi.\nPaasita Joseph Sserwadda ng'asabira abantu mu kkanisa ye mu Ndeeba ku Ssekukkulu. Ekif: Muwanga Kakooza\nMu Basodokisi e Namungoona, Ssaabasumba Yona Lwanga yasabye baminisita abasongeddwamu ennwe z’obuli bw’enguzi bakkirize okudda ebbali babuulirizibweko.\nOmusumba Yona Lwanga (wakati) n'abasumba abalala mu mmisa e Namungoona. Ekif: Eriya Luyimbazi\n'Ekkanisa zissibwe mu bajeti y'eggwanga'\nAte omusumba David Kiganda ow’ekkanisa ya Christianity Focus Centre mu Kisenyi yasabye Gavumenti esse ekkanisa mu mbalirira y’eggwanga kuba zikwata kisooka mu kulwanyisa obumenyi bw’amateeka.\nPasita Kiganda ng'abuulira mu kkanisa ye mu Kisenyi ku Ssekukkulu. Ekif: Moses Lemisa\nYagambye nti omulimu ogulokolebwa ekkanisa z’abalokole ne poliisi tesobola kugukola. Yasabye poliisi ekwate bulungi omusango gwa Kato Kajubi ng’agamba nti bw’egukwata obubi, abantu bajja kutandika okutwalira amateeka mu ngalo.\nAte e Bulenga, Omusumba w’abalokole ow’ekkanisa ya House Of Prayer, Joel Ssembayita yasabye abagagga okutoolanga ku bye balina bawenga ku batalina.\nBishop Ssebaggala ng'abuuza ku Bakulisitaayo e Mukono. Wakati ye Sekiboobo Alex Kigongo. Ekif: Henry Nsubuga\nAbabbi muzze bye mwabba- Bishop Ssebaggala\nMu Lutikko e Mukono, omulabirizi James Williams Ssebaggala yasiimye ababaka olw’okukulembera olutalo lw’okulwanyisa enguzi n’asaba n’abakwatiddwa mu buli bw’enguzi okukomyawo bye babbye mu kifo ky’okwetonda.\nMaama Fiina mu Klezia e Bulyanti. Yabawadde akakadde kamu. Ekif: Joseph Mutebi\nKalidinaali avumiridde abaserikale abakambwe\nKalidinaali Emmanuel Wamala ng’asinziira mu kusaba mu Klezia ya St. Peters e Nsambya, yavumiridde ebikolwa eby’obukambwe ebifung’amye mu ggwanga omuli abazadde okutulugunya ennyo abaana n’abaserikale b'ebitongole ebikuumaddembe okutulugunya Bannayuganda.\nBishop Godfrey Makumbi owa West Buganda ng'asembeza mu lutikko e Kako.\nBesigye asabye wabeewo okusonyiwagana\nE Mbarara, Col. Kiiza Besigye yasabidde mu Klezia y’Abatukuvu Bonna ne mukazi we Winnie Byanyima ne mutabi waabwe Anselm n’akubiriza abantu okusonyiwagana.\nYe Dr. Sherodon Mwesigwa ow’Obulabirizi bwa Ankore yeekokkodde obuli bw’enguzi obukudde ejjembe mu ggwanga bwe yayogeddeko ng'obumusuza akukunadde.\nOmusumba Mathias Ssekamanya ng'asembeza ab'e Lugazi. Ekif: Muwanga Kivumbi\n'Abakyala muwulirenga abaami bammwe'\nMu ssaza lya Klezia e Lugazi, Omusumba Mathias Ssekamanya yakubirizza abafumbo okukuuma eddembe mu maka. Yakubirizza naddala abakyala obuteewaggula ku babbaabwe, kuba omuze guno gwe gumu ku bivuddeko obutabanguko mu maka ensangi zino.\nKkwaaya ya Klezia ya 'Christ The King' ng'eyimba ku Ssekukkulu. Ekif: Silvano Kibuuka\n'Yezu atunaazaako ennaku y'omwaka'\nMu Christ The King mu Kampala, Msgr. Gerald Kalumba yasabye abantu okweyambisa amazaalibwa ga Yezu okwenaazaako amaziga g’omwaka okuli okunyigirizibwa kw’ebyenfuna n’ebirala ebibalese ng'omwaka bagwasimula bugolo.\nAte ye Fr. John Bosco Ssebaggala n’anenya poliisi olw’okutulugunya Faaza Claudio Ssegonja ng’ateberezebwa okukola akabenje n’asaba poliisi enoonyereze n'obwegendereza ensonga ziggwe mu mazima n'obwenkanya.\nMuseveni anenyezza abasomesa ku ttamiiro\nâ€˜Njagala obukadde 412â€™\nOmusumba asabye Nambooze ne Rev. Bakaluba batabagane


Bukedde Online - Abatigomya Kaleerwe batandise okubakwata\nAbatigomya Kaleerwe batandise okubakwata\nEbivudde mu bigezo bya S4 bifuluma leero\nKayihura asisinkanye Abatabbuliiki\nABAKULEMBEZE ku Kaleerwe ne poliisi batandise okuyigga n’okukwata abamenyi b’amateeka abatigomya ekitundu. Kino kiddiridde Bukedde okutegekerayo olukiiko lwa Mugobansonga abatuuze mwe baagasimbaganira n’abavunaanyizibwa ku bizibu byabwe ng’olwasoose lwabadde ku Kaleerwe.\nMu lukiiko luno mwabaddemu omukyala Maginoti Najjemba eyatulise n’akaaba ng’alumiriza poliisi okumusaba ssente okukwata abaakuba mwannyina Steven Maginoti.\nKino kyawalirizza abakulira Poliisi okusitukiramu ne bassentebe ba zooni okutandika okukuba enkiiko ne bakubaganya ebirowoozo ku nsonga ezibaluma era Dobbi Zooni etwalibwa Paul Mukwaya y’emu ku zisinze okulondoola obumenyi bw’amateeka bumalibwewo mu kitundu kyabwe.\nKu Ssande abatuuze beekozeemu omulimu ne bayigga Asuman Ssali abagambibwa okukulira abakuba obutayimbwa nga kigambibwa nti ye yakuba Steven Maginoti n’amunyagako essimu ne ssente n’addusibwa e Mulago ng’ali mu mbeera mbi.\nPoliisi yatandise okukwata abamu ku banne ba Ssaali b’agambibwa okukuba nabo obutayimbwa ababadde baliira ku nsiko nga bayambibwako abatuuze.\nAbaakwatiddwa kuliko Toofa Kanyike 19 ng’ono yasoose kukuba basirikale n’abakakiiko ka LC, Charles Lubega ng’ono kigambibwa nti gye buvuddeko yafumita omuntu ekiso kyokka era baamusanze n’akambe k’afumisa abantu, Geofrey Ssekitto ne Samu Kikabi, ng’ono waliwo eyamulumiriza nti alina ekibinja ky’abavubuka b’atambula n’abo ekiro ne batigomya abantu.\nKu Lwokubiri abatuuze b’omu Dobbi Zooni baakubye olukiiko ne basiima Bukedde okutwalayo olukiiko lwa Mugobansonga lwe baagambye lubayambye ku bumenyi bw’amateeka.\nMu lukiiko luno olwakubiriziddwa Ssentebe Paul Mukwaya, abatuuze baasoose kuyombagana nga bagamba nti singa Bukedde teyatwalayo lukiiko kitegeeza nti ensonga z’ebyokwerinda tezandikoleddwako. Abatuuze mu lukiiko lwa Bukedde baayogera ku nsonga nnyingi nga muno mwalimu nga zooni bwe zitalina bakulira byakwerinda. Kino kyawaliriza Mukwaya okubalonda mu bwangu n’abalaga abatuuze, nga kuliko Steven Buyondo, Ben Lutaaya nga bano bagenda kuyambibwako abatuuze.\nBasabye Yahaya Kakooza, akulira ebyokwerinda mu Kawempe abuulirize kye yabasuubiza eky’okuggala ofiisi eri okumpi ne Poliisi gye bagamba nti batulugunyizaamu abantu kyokka nga temanyiddwa. Baayongeddeko nti bukya Kakooza alagira abagikulira eggalwe tewali kyali kikoleddwa okuggyako okugenda mu maaso n’omulimu gwayo ogw’okutulugunya abantu.\nBaayisizza n’amateeka amapya abatuuze ge balina okugoberera ng’ebbaala zirina kukoma ssaawa 6.00 ez’ekiro olwo anaasangibwa ng’agiggudde waakuvunaanibwa, abatuuze bonna balina okufuna kaadi z’ekyalo eziboogerako, teri muvubuka yenna atabeera mu kitundu ekyo akkirizibwa kutuulamu kumala ddakiika ssatu, abatuuze balina okukomya okutambula ekiro.\nMinisita akakasizza ab\nKayihura alagidde abaasibiddwa ku by'e Kasokoso bayimbulwe\nKaweesi ayingidde mu nkaayana za kaabuyonjo\nNantaba ayingidde mu nkaaya z'ettaka e Nansana


Bukedde Online - Fayiro ya Kayihura bagimalirizza\nBobi Wine ateereddwa ku alimanda okutuusa...\nAbooluganda b’abali ku gw’okwekalakaasa bakukkulumidde...\nAdded 23rd August 2018\nFAYIRO amagye mwe gategekera okuvunaanira Gen. Kayihura nayo bagimalirizza, oluvannyuma lw’emyezi egisukka mw’ebiri nga bamukuumira mu kkomera ly’amagye e Makindye nga tawozesebwa.\nOluvannyuma lw’okumaliriza okutegeka fayiro, abaategese fayiro baasembye enteekateeka zikolebwe okuwozesa Gen. Kale Kayihura mu kkooti y’amagye era ensonda zaategeezezza nti kye baasembye kikolebwe kyawagiddwa boofiisa abawerako.\nKigambibwa nti wadde Kayihura yasalawo obutatwala nsonga mu kkooti ng’awakanya eky’okumusiba ebbanga eddene, wabula boofiisa b’amagye babadde bateekebwa ku nninga ku nsonga eno era ekyo boofiisa bangi baagala kiveewo ng’atwaliddwa n’avunaanibwa.\nOkwekalakaasa kw’abantu b’e Kisoro abaategese okusaba mu bifo eby’enjawulo wiiki ewedde bye bimu ku byayongedde obwetaavu okumaliriza fayiro ya Kayihura n’ekigendererwa eky’okumutwal mu kkooti.\nWaabaddewo n’abaabadde bagamba nti Kayihura waakutwalibwa mu kkooti olwaleero kikwatagane n’okuleetebwa kwa Bobi Wine mu kkooti e Makindye, kyokka Bukedde bwe yatuukiridde omwogezi w’amagye Brig. Richard Karemire eggulo yategeezezza nti, yabadde tannafuna kumanyisibwa kwonna kw’ekyo n’agattako nti baakutegeeza eggwanga mu kiseera ekituufu ng’ekisembayo kituukiddwaako.\nEnsonda zaategeezezza nti fayiro eno yavudde mu mikono gy’akakiiko akanoonyereza akassibwawo akakulirwa dayirekita wa CID, Grace Akullo n’eweerezebwa amagye gasalewo ebiddako.\nEMISANGO GYE BATADDE MU FAYIRO Ensonda mu byokwerinda zaategeezezza nti egimu ku misango egiteekeddwa mu fayiro kuliko ogw’okukozesa obubi ofiisi y’obuduumizi bwa poliisi bwe yamalako emyaka kumpi 13.\nKuno bagasseeko n’obujulizi obumulumiriza okuwa boofiisa be yali atwala okukwata (okuwamba) bannansi ba Rwanda abaali banoonya obubudamu wano ne bakwatibwa mu ngeri emenya amateeka (Conspiracy to kidnap individuals of Rwandese origin) ne bongerako n’okuwa olukusa boofiisa be yali atwala mu poliisi okuzzaayo bannansi ba Rwanda gye baava mu ngeri etagoberera mateeka (Commissioning illegal repatriation of refugees).\nAbamu ku banoonyi b’obubudamu abo battibwa nga baakatuusibwa e Rwanda. Ensonda zaategeezezza nti ku fayiro era kuliko n’obujulizi obulumiriza Kayihura okuwa abantu baabulijjo emmundu awatali kugoberera mitendera giri mu mateeka (issuance of guns against set out procedures) kuno kwe bagasse n’obujulizi ku musango gw’okutaataaganya entambuza y’amateeka entuufu (Interfering with the process of law) ekikontana n’akatundu 166 ak’etteeka lya UPDF erya 2005 (UPDF Act 2005).\nOmusango guno era gwe gwavunaanibwa eyali Dayirekita w’ekitongole kya poliisi ekikessi ku mulembe gwa Kayihura ayitibwa Col. Ndahura Atwoki. Fayiro ya Kayihura yagoberedde eya Atwoki mu kumalirizibwa.\nWabula ensonda zaategeezezza nti ebikwata ku nsonga z’eyali omwogezi wa poliisi AIGP Andrew Felix Kaweesi mu fayiro eyamaliriziddwa tebiriimu. Omu ku bambega yagambye nti ebya Kaweesi birina fayiro yaabyo kyokka tekimanyiddwa oba Kayihura akoonwako mu fayiro eyo oba taliimu.\nJet Tumwebaze omu ku balooya ba Gen. Kayihura, gye buvuddeko yategeeza nti bawadde amagye obudde okukola okunoonyereza kwago era n’omuntu waabwe (Kayihura) talina kupapa kwonna wabula n’agattako nti okuva lwe yakwatibwa yali takolanga siteetimenti yonna.\nOmu ku balooya era ng’ali ku lusegere ne famire ya Kayihura yagambye nti abuusabuusa nti amagye ganaatwala Genero ono mu kkooti mu bwangu kubanga yasembye okumanya wiiki ewedde nga Kayihura era tannakola siteetimenti, ng’akyasaba kimu kusisinkana Pulezidenti amubuulire “obulimba” bwe bamussaako.\nKigambibwa nti Kayihura wamu n’abantu be, kaweefube waabwe baamuteeka ku kimu kusisinkana Pulezidenti Museveni bamunnyonnyole nti obujulizi obwesigamwako okukwata Kayihura bwali bupangirire.\nWabula kaweefube oyo tavangamu kalungi konna. Kayihura baamukwata nga June 13, 2018 era ennyonyi y’amagye yamukima ku ffaamu ye e Kasagama, Lyantonde oluvannyuma lw’okumutumya asisinkane omuduumizi w’eggye Gen. David Muhoozi ku ofiisi e Mbuya wabula n’atagenda kweyanjula. Baayaza amaka ge ag’enjawulo nga batandikira ku g’e Muyenga era ne baabaako ebintu ebimu bye baggyayo bye baatwala ng’ebizibiti


Bukedde Online - Abatuuze bookezza amasabo g'omusamize\nAbatuuze bookezza amasabo g'omusamize\nAbatuuze bookezza amasabo g’omusamize\nEssabo lya Yiga lye baayokezza.\nABATUUZE bavudde mu mbeera ne bookya amasabo g'omusamize abaddenga asawula Mulo ng'agamba nti amuyamba okumukolera ku misango gye baleme kumukwata. Amasabo gano agasangibwa ku kyalo Kiwumu - Bukalango mu ggombolola y'e Kakiri mu Wakiso gaayokeddwa abatuuze abaabadde abanyiivu oluvannyuma lw'omusamize Dan Yiga amanyiddwa nga Galaba okukweka ababbi.\nBaagookezza gonna ne gasirikka era ne bawera nti buli kintu eky'omusamize ono bajja kukisaanyawo okukakasa nti tadda ku kyalo kyabwe. Abatuuze nga bali wamu n'abakulembeze b'omu kitundu baasoose kukubaganya birowoozo ku ky'okugoba Yiga ku kyalo kyokka olukiiko lwabadde lukyagenda mu maaso, abamu ku batuuze ne beecanga ne balumba amasabo ne bagateekera omuliro ne gateta.\nOlukiiko olwabadde lukubirizibwa ssentebe w'e Kiwumu, Joseph Mugwisa, lwatudde ku Ssande akawungeezi nga lwetabiddwamu abatuuze ku kyalo Kiwumu ne Bukalango wabula nga tewali wa poliisi yalwetabyeemu.\nEBYASANGIBWA MU MASABO GA YIGA BIWUNIIKIRIZA Amyuka ssentebe w'ekyalo Kiwumu, Musisi Kikulwe y'omu ku baaliwo nga poliisi ekwata Mulo n'omusamize Yiga ng'ebaggya mu masabo era bye yalaba yabitegeezezza abatuuze abaawuniikiridde. Kikulwe yategeezezza nti bwe baayingira munda, baasangamu amasabo 4 nga gano geetooloddwa ekikomera ekinene obulungi.\nKu kikomera kwali kuwandiikiddwako amateeka g'ogoberera ng'ozze okujjanjabwa era nga mwe muli n'etteeka erikugira abakazi abali mu nsonga okuyingira munda.\nBaasookera ku ssabo erisooka gye baasanga entaana ennene ng'erimu engoye enjeru n'enzirugavu ezaali ziwerera ddala 40 nga wansi waazo omusamize Yiga yayaliirirayo olubugo. Poliisi bwe yabuuza Yiga lwaki yasima entaana mu ssabo n'ategeeza nti waliwo abalwadde abagendayo nga baliko empewo ya Walumbe nga muno mw'abasooseza ne bawummula nga tannabajjanjaba.\nMu ssabo eryokubiri, mwasangibwamu ennyondo, emisokoto gy'enjaga 10, ekikofi ira ky'abavuzi ba bodaboda ssaako obugoye obuliko omusaayi. Poliisi yabuuza omusamize ebintu bino kye bikola mu ssabo n'ategeeza nti obugoye yabusimuuza omusaayi ogwava ku lugalo lwe nga yeesaze wabula baagenda okumukebera ku lugalo nga talinaako wadde ekiwundu.\nBaamubuuza bodaboda gye yaggyako ekikofi ira kye baamusanga nakyo gy'eri nga tayogerayo. Kino kyalowoozesa abatuuze nti osanga ababadde babba bodaboda babadde bazimuteresa.\nAgamba nti bwe baakebera essabo eryokusatu ng'eno ekinene kye baasangayo mufaliso wabula Yiga teyannyonnyola poliisi lwaki yaguteeka mu ssabo. Mu ssabo eryokuna, poliisi yasooka kukubayo masasi ag'okumukumu olw'ensonga nti mwalimu enzikiza nnyingi nnyo nga tesobola kulaba kiri munda. Polisi yali ekyakuba amasasi, omusamize n'agitegeeza nti omwo mulimu omuntu mulekere awo okukuba amasasi muyinza okumuttiramu.\nKikulwe yategeezezza nti bwe baayingirayo, kwekusanga Yanga Mulo ng'atudde asirise yeezingiridde amaliba g'embuzi. Poliisi yabuuza omusamize Yanga Mulo kye yali akola mu ssabo, n'abategeeza nti yali azze kumuyunga mukono ogwali gumenyese.\nSsentebe w'ekyalo Kiwumu, Joseph Mugwisa yategeezezza nti omusamize Yiga azze yeetaba mu bikolwa ebikyamu era obwedda bino abyogera ng'abatuuze abaabadde mu lukiiko bawera nga bwe batamwagala ku kyalo.


Yigiriza Abaana—Kiki Ekitutuukako Bwe Tufa?\nBISOME MU Afrikaans Albanian American Sign Language Amharic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Croatian Czech Danish Dutch English Estonian Fijian Finnish French Ga Georgian German Greek Greenlandic Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Lucholi Luganda Luswayiri Luwalabu Macedonian Malagasy Maya Mexican Sign Language Myanmar Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Setswana Seychelles Creole Shona Sinhala Slovak Slovenian Spanish Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nOYINZA okuba ng’okimanyi nti leero abantu bakaddiwa, balwala, era bafa. N’abaana bafa. Wanditidde okufa oba omuntu yenna afudde?— Omanyi ekitutuukako bwe tufa?—\nMu kiseera kyaffe, tewali muntu n’omu eyali afudde n’azuukira n’atubuulira ekyo ekibaawo ng’omuntu afudde. Naye Yesu, Omuyigiriza Omukulu we yabeerera ku nsi, waaliwo omusajja eyali afudde n’azuukira. Bwe tusoma ebikwata ku musajja oyo, tusobola okumanya ekituuka ku bafu. Omusajja oyo yali mukwano gwa Yesu era yali abeera mu Bessaniya, akabuga akaali okumpi ne Yerusaalemi. Yali ayitibwa Lazaalo, era yalina bannyina ng’omu bamuyita Maliza ate ng’omulala ye Maliyamu. Ka tulabe Bayibuli ky’eyogera ku ekyo ekyaliwo.\nLumu Lazaalo yalwala nnyo. Mu kiseera ekyo, Yesu yali wala nnyo. N’olwekyo, Maliyamu ne Maliza baatuma omubaka okugamba Yesu nti Mwannyinaabwe Lazaalo, mulwadde. Ekyo baakikola kubanga baali bamanyi nti Yesu asobola okujja n’awonya mwannyinaabwe. Yesu teyali musawo, naye yalina amaanyi okuva eri Katonda agaamusobozesanga okuwonya endwadde eza buli ngeri.—Matayo 15:30, 31.\nKyokka, Yesu bwe yali nga tannagenda kulaba Lazaalo, obulwadde bweyongera okuluma Lazaalo era n’afa. Naye Yesu yagamba abayigirizwa be nti Lazaalo yeebase era nti yali agenda kugendayo amuzuukuse. Naye abayigirizwa tebaategeera ekyo Yesu kye yali abagamba. N’olwekyo Yesu yabagamba kaati nti: “Lazaalo afudde.” Kino kituyamba kutegeera ki ku kufa?— Yee, kituyamba okutegeera nti okufa kulinga okwebaka otulo otw’amaanyi. Otulo otwo tuba tw’amaanyi nnyo nga n’okuloota toloota.\nOluvannyuma Yesu yagenda okukyalira Maliza ne Maliyamu. Bangi ku mikwano gyabwe baali bamaze okutuuka. Baali bazze okukubagiza Maliyamu ne Maliza olw’okufiirwa mwannyinaabwe. Maliza bwe yawulira nti Yesu ajja, yagenda n’amusisinkana. Oluvannyuma lw’akaseera katono, ne Maliyamu yagenda okusisinkana Yesu. Yali munakuwavu nnyo era ng’akaaba era yagwa ku bigere bya Yesu. Ne mikwano gya Maliyamu abaali bamugoberera nabo baali bakaaba.\nOmuyigiriza omukulu yabuuza gye baali baziise Lazaalo. Awo, abantu baatwala Yesu ku mpuku gye baali baziise Lazaalo. Yesu bwe yalaba abantu bonna nga bakaaba, naye n’atandika okukaaba. Yali akimanyi nti kiruma nnyo okufiirwa omuntu gw’oyagala.\nKu mulyango gw’empuku waaliwo ejjinja, n’olwekyo Yesu yagamba nti: “Muggyewo ejjinja.” Naye kyali kyetaagisa okuliggyawo?— Maliza yali alowooza nti tekyetaagisa. Yagamba nti: “Mukama wange, kati ateekwa okuba ng’awunya, kubanga yaakamala ennaku nnya.”\nNaye Yesu yamugamba nti: “Saakugambye nti bw’onokkiriza ojja kulaba ekitiibwa kya Katonda?” Yesu yali ategeeza nti Maliza yali agenda okulaba ekintu ekyandireetedde Katonda okuweebwa ekitiibwa. Kiki Yesu kye yali agenda okukola? Ejjinja bwe lyaggibwawo, Yesu yasaba Yakuwa mu ddoboozi ery’omwanguka. Bwe yamala okusaba, n’ayogera mu ddoboozi ery’omwanguka nti: “Lazaalo, fuluma oggye!” Ddala yandisobodde okufuluma?—\nOsobola okuzuukusa omuntu eyeebase?— Yee, singa omuyita mu ddoboozi ery’omwanguka, asobola okuzuukuka. Naye osobola okuzuukusa omuntu afudde?— Nedda. Ne bw’omuyita mu ddoboozi ery’omwanguka, tayinza kuwulira. Tewali muntu yenna ku nsi k’abe ggwe oba nze, ayinza okuzuukusa omuntu afudde.\nKiki Yesu ky’akoledde Lazaalo?\nNaye Yesu yali wa njawulo. Yalina amaanyi ag’enjawulo okuva eri Katonda. N’olwekyo Yesu bwe yayita Lazaalo, waliwo ekintu ekyewuunyisa ekyabaawo. Omusajja eyali amaze ennaku ennya nga mufu yava mu ntaana! Yaddamu okuba omulamu! Yaddamu okussa, okutambula, era n’okwogera! Mazima ddala Lazaalo yali azuukiziddwa okuva mu bafu.—Yokaana 11:1-44.\nKati kirowoozeeko: Kiki ekyatuuka ku Lazaalo bwe yali ng’afudde? Waliwo ekintu ekyamuvaamu ne kisigala nga kiramu? Laazaalo yali agenze mu ggulu? Yali wamu ne Katonda mu ggulu ne bamalayika be okumala ennaku ezo ennya?—\nNedda. Kijjukire, Yesu yagamba nti Lazaalo yali yeebase. Bw’oba weebase, obeera mu mbeera ki? Bw’oba ng’oli mu tulo otw’amaanyi, oba tomanyi kigenda mu maaso, si bwe kiri?— Era bw’ozuukuka, tomanya kiseera ky’oba omaze nga weebase okuggyako ng’okebedde ku ssaawa.\nBwe kityo bwe kiba ng’omuntu afudde. Aba taliiko ky’amanyi. Talina kintu kyonna ky’awulira. Era talina kintu kyonna ky’ayinza kukola. Lazaalo bw’atyo bwe yali ng’afudde. Okufa kufaananako omuntu okwebaka otulo otw’amaanyi nga talina kintu kyonna ky’ajjukira. Bayibuli egamba nti: “Abafu tebaliiko kye bamanyi.”—Omubuulizi 9:5, 10.\nLazaalo yali mu mbeera ki ng’afudde?\nLowooza ne ku kino: Bwe kiba nti Lazaalo yali mu ggulu okumala ennaku ezo ennya, yandibadde tabaako ky’ayogera ku ekyo?— Era bwe kiba nti yali mu ggulu, Yesu yandimuggye mu kifo ekyo ekirungi n’amukomyawo ku nsi?— Kya lwatu nedda!\nNaye abantu bangi bagamba nti omuntu bw’afa waliwo ekintu ekimuvaamu ne kisigala nga kiramu. Bagamba nti Lazaalo alina gye yali nga mulamu. Naye Bayibuli tegamba bw’etyo, wabula egamba nti Adamu bwe yayonoona, yafa. Yali takyalina kintu kyonna ky’amanyi. Yadda mu ttaka mwe yava. Era Bayibuli egamba nti abaana n’abazzukulu ba Adamu bonna baasikira ekibi n’okufa.—Olubereberye 3:17-19; Abaruumi 5:12.\nLwaki tetusaanidde kutya bafu?\nAbantu abamu batya abafu. Batya okugenda awali amalaalo kubanga balowooza nti waliwo ekintu ekiwonawo ng’omuntu afudde ekisobola okubakolako akabi. Naye ddala omuntu afudde asobola okutuusa akabi ku muntu omulamu?— Nedda.\nAbantu abamu balowooza nti abafu bafuuka emizimu ne bakomawo. Bwe kityo, babaako we babateera eby’okulya. Naye abantu abakola ekyo, baba tebakkiriza ekyo Katonda ky’ayogera ku bafu. Singa tukkiriza ekyo Katonda ky’agamba, tetujja kutya bafu. Era bwe tuba tusiima Katonda olw’obulamu bw’atuwa, tujja kukiraga nga tukola ebyo by’ayagala.\nNaye oyinza okwebuuza nti: ‘Katonda alizuukiza abaana abaafa? Ddala ayagala okubazuukiza? Ekyo ka tukyogereko mu ssuula eddako.\nKa tusome ebyawandiikibwa ebirala ebyogera ku mbeera y’abafu, Zabbuli 115:17; 146:3, 4; ne Yeremiya 2:34.


Bukedde Online - Poliisi ekutte ababbisa emmundu\nPoliisi esse abadde atigomya ab’e Luweero...\nOmwana w'omugagga olumuwadde emmaali n'afa...\nOnyango yagambye nti, poliisi yasooka kukwata Festo Tumushabe ng’ono ye yalonkoma banne era ne bazuula emmundu ttaano okuli n’eyabbibwa ku poliisi y’e Nalukolongo ng’omuserikale gwe baagiggyako baamusanga akuuma.\nBya Eria Luyimbazi ne Moses Nsubuga\nPOLIISI ekoze ekikwekweto n’ekwatta abasajja mukaaga, emmundu ttaano, amasasi 30 n’ebyambalo ebiringa eby’ekijaasi bye babadde bakozesa okutigomya abatuuze b’e Bunga, Kansanga n’ebintu ebiriraanyeewo.\nAbaakwatiddwa bateeberezebwa okuba nga bebennyigira mu kubba Abachina be babbako obukadde 539 nga baasooka kubba obukadde 309.\nOmwogezi wa poliisi mu Kampala n’emiriraano, Patrick Onyango yagambye nti, ekitongole kya poliisi ekya Flying Squad kye kyakutte abasajja bano. Abaakwatiddwa kuliko; George Kawooya ow’e Nakulabye mu Zooni 9, Elias Kafuuma 52 ow’omu Ndeeba, Isma Mutebi, Festo Tumushabe, Peter Kawuki ne Ashraf Kivumbi.\nOnyango yagambye nti abasajja bano bateeberezebwa okuba nga be baali mu lukwe lw’okubba kkampuni z’Abachina ezigula enuuni ng’emu baagibbako obukadde 309 ate endala ne baginyagako obukadde 230.\nObunyazi bwonna baabukolera mu mmotoka nnamba UAH 210X nga balina n’emmundu ng’obunyazi bw’aliwo mu January w’omwaka guno. Ababbi era baanyaga emmotoka y’ekika kya Regius nnamba UAQ 092X gye baasuula e Bulenga.\nYagambye nti ebyambalo by’amagye n’ebyuma eby’empuliziganya poliisi yabizudde oluvannyuma lw’okugenda mu maka ga George Kawooya abadde yeeyita omujaasi wa UPDF, nga mu nnyumba ye baazuddeyo yunifoomu nnya, leediyo za poliisi n’ebintu ebirala eby’ekijaasi Onyango yagambye nti Elias Kafuuma eyakwatiddwa y’omu ku baawamba omukozi wa ttivvi ya BBS, Robert Mwanje gwe baanyagako akakadde k’ensimbi.\nYagambye nti poliisi yakizudde ng’abasajja bano abaakwatiddwa bonna bakolagana kuba Kafuuma eyasembyeyo okukwatibwa ku musango gw’okubba Mwanje bwe baamutuusizza mu kaduukulu nga banne bamumanyi era bamulumirizza okwenyigira mu bubbi mu kitundu ky’e Kansanga ne Bbunga.\nOnyango agamba nti bonna abaakwatiddwa baggguddwaako ogw’obubbi n’okusangibwa n’ebintu bya Gavumenti ku fayiro nnamba CRB 406/2016 ne CRB 013/2016. Yasabye abantu abalina kye bamanyi ku basajja bano okutuukirira poliisi basobole okugiyambako.


Okubala 35Ekyamateeka Olwokubiri 1\nOkubala 36 Endagaano Enkadde nʼEndagaano Empya (LCB)\n36 Awo abakulembeze b’ennyumba z’empya ez’omu lunyiriri lwa Gireyaadi, mutabani wa Makiri, mutabani wa Manase, nga bava mu kika kya Yusufu, ne bajja ne boogera ne Musa n’abakulembeze n’abazadde b’abaana ba Isirayiri. 2 Ne bagamba nti, “Mukama Katonda yalagira mukama waffe, abaana ba Isirayiri obagabanyizeemu ettaka ery’obusika bwabwe ng’okuba akalulu, era n’akulagira ebyobusika ebya muganda waffe Zerofekadi abigabire abaana be abawala. 3 Kale, nno, bwe balifumbirwa abalenzi abazaalibwa mu bika ebirala eby’abaana ba Isirayiri, ebyobusika byabwe bigenda kuggyibwa ku by’obusika obwa bajjajjaffe bigattibwe ku by’obusika obw’ebika abawala abo gye banaabanga bafumbiddwa. Kale olwo ebyobusika bye twagabana birituggyibwako. 4 Awo Omwaka gwa Jjubiri ogw’abaana ba Isirayiri bwe gunaatuukanga, ebyobusika byabwe bigenda kugattibwanga ku bw’ebika abawala abo gye banaabanga bafumbiddwa, n’eby’obutaka bwabwe nga bitoolebwa ku butaka obwa bajjajjaffe obw’ensikirano.”


Bukedde Online - RDC Kawonawo obuwanguzi bwa bboosi we bumufuukuula\nRDC Kawonawo obuwanguzi bwa bboosi we bumufuukuula\nMakindye okulonda kutambudde kasoobo\nRDC wa Kira, Isaac Kawonawo kirabika akyamanyi okusala ddansi. Omanyi olwawulidde nti mukama we, manya Pulezidenti awangudde akalulu n'agenda ng'ayita mu bantu be abaabadde bakoze obubaga mu bitundu eby'enjawulo ajaganyize wamu nabo.\nRDC (ku ddyo) ng'asala ddansi.\nAbasajja nga beekuba akaama.\nTwamuguddeko ku Don Courts e Kira ng'emiziki gimuyingidde era abaabaddewo kwe kumuwa ekyanya n'atandika okulaga ku ky'alinawo. Mu birala ebyamuleese essanyu mwe mwabadde n'abavubuka abeeyise aba FDC abaagambye nti ‘baalokose' ne balaba omusana ne badda ku ttiimu empanguzi eya NRM.\nJanet Rutaboorwa (atudde ku ddyo) gwe baakazaako erya Maama Kyama ng'ono mukubiriza okuva mu ofi isi y'obwapulezidenti ne Juliet Kaniini nabo bwe baalabye RDC Kawonawo (mu ssaati ez'ebukuubo) ng'atabukidde omuziki kwe kumuwa engalo.\nRDC yalumbye ne ku Kazinga Main ne yeegatta ku baayo okwabadde Henry Kabanda (mu ssaati enzirugavu), ssentebe w'ekyalo nga naye wa Tukole Task Force ebadde enoonyeza pulezidenti akalulu ne Martin Kabanda, ssentebe wa NRM ku kyalo ne batema ddansi n'okusala keeki nga bajaguza obuwanguzi.\nPoliisi etaasizza eyeeyita omutume\nObusuubuzi bw''ebibala mu katale ke Nakawa\nFagil Mandy alekulidde mu UNEB\nâ€˜Mutabani wange akabenje ke kaamusannyalaza omubiriâ€™\nEddagala lya Ssali lyannyamba okudda ku mulimu


Moses Kibalama: Eyali omukulembeze wa NUP awunikirizza Kooti - StaDailyNews\nHome Amawulire Agaakuno Moses Kibalama: Eyali omukulembeze wa NUP awunikirizza Kooti\nOmulamuzi Ssekaana omusango agwongeddeyo okutuuka nga 16/October/2020 n’asaba abawawaabirwa okuteekayo okwewozaako kwabwe nga 5/October/2020.\nEyali Pulezidenti w’ekibiina kya National Unity & Reconcilliation Platform (NURP), ekyafuuka ‘National Unity Platform (NUP)’, Moses Nkonge Kibalama, atuuyanidde mu maaso g’omulamuzi wa Kkooti enkulu Musa Ssekaana, bannamateeka ba Kyagulanyi bwe babadde bamukunya ku birayiro ebibiri bye yakola nga bikontana.\nKibalama asinzidde mu kkooti eno n’akkiriza okusisinkana Omuduumizi w’eggye lya UPDF, Gen. David Muhoozi bwe yali akwatiddwa era ng’ono yamubuuza ku nsonga ezikwatagana n’okukyusa ekibiina kye erinnya.\nAyongeddeko nti era baayogera ku butakkaanya bwe yali afunye n’obukulembeze bwa National Unity Platform obuggya obukulirwa Robert Kyagulanyi (Bobi Wine).\nKkooti yafulumya ekibaluwa kibakuntumye ku Kibalama ajje agitangaaze ku birayiro ebibiri. Ebirayiro bino, ekimu kyali kiraga okukyusa obukulembeze n’erinnya ly’ekibiina nti byakolebwa mu butuufu ate ng’ekirala kiwakanya ebyakolebwa nti byali bikyamu.\nOluvannyuma lwa Munnamateeka Medard Sseggona okumukunyiza ekiseera, Kibalama yeegaanye eby’okusaba Bobi Wine obuwumbi bwa ddoola butaano z’agamba nti yali yazimusuubiza wadde ng’emabegako yafulumya akatambi akabanja Bobi Wine.\nKibalama Ategeezezza kkooti nti ensisinkano ye ne Gen. Muhoozi yaliwo oluvannyuma lw’okumukwata wabula agaanye okwogera ebisingawo ku bye baateesaako oba ekifo we baasisinkana. Wabula abuulidde kkooti nti okuva ku olwo yalemererwa okuddayo ewuwe.\nWabula Kibalama yeegaanye eby’okusisinkana akulira ekitongole ekikkesi ekya ISO, Col. Kaka Bagyenda, wadde nga wiiki bbiri nnamba azimaze akuumirwa mu kifo ky’agaanye okwatula e Mbale era ng’abadde akuumibwa amagye agakuuma Pulezidenti.\nBw’abuuziddwa Sseggona obanga yali asabyeko obukuumi okuva mu bitongole ebyokwerinda, Kibalama agaanye n’ategeeza nti naye yalabirako nga bamutwala.\nMw. Moses Nkonge Kibalama ng’ayanukula ebibuuzo okuva muba nnamateeka ba Robert Kyagulanyi.\nKibalama bw’abuuziddwa engeri gye yafunyemu ekiwandiiko ekyabadde kimuyita mu kkooti ategeezezza nga bwe waliwo omuntu eyakukusizza olupapula lw’amawulire n’alumutwalira era we yategeeredde nti kkooti emwetaaga.\n“Waliwo omuntu eyakukusizza olupapula lw’amawulire n’aluleeta we nabadde, bwentyo bwe nategedde nti kkooti enneetaaga.” Kibalama bw’agambye.\nEbya Kibalama bwe biwedde, olwo bannamateeka nebatandika okukunya munywanyi we, Paul Ssimbwa Kagombe bwe baatandika ekibiina kino era naye n’akakasa nti abadde akuumirwa Mbale era ng’abeebyokwerinda be bamulina.\nKyokka Kibalama asanze akaseera akazibu okunnyonnyola kkooti engeri gye yateeka omukono gwe ku birayiro ebibiri ebyakolebwa ku lunaku lwe lumu wabula nga buli kimu kikontana n’ekirala.\nSseggona asoose kutegeeza kkooti nga Kibalama bwe yakuba ebirayiro ng’ayitira mu bannamateeka ba Lukwago & Co. Advocates ng’ennaku z’omwezi 14/ September/2020 ku ssaawa bbiri ez’ekiro ng’akakasa nti okukyusa erinnya n’okukyusa obukulembeze byakolebwa mu mateeka.\nWabula Bannamateeka balaze ekiragiro ekirala kye yateekako omukono ku lunaku lwe lumu ku ssaawa 10 ez’olweggulo nga kiwakanya eby’okukyusa obukulembeze n’erinnya ly’ekibiina.\nKu kino Sseggona ategeezezza kkooti nti tekisoboka kubanga Kibalama yali tasobola kukuba kirayiro kisazaamu kino ku ssaawa 10 ez’olweggulo nga kisazaamu ekyakolebwa ku ssaawa 2 ez’ekiro kubanga mu budde obwo kyali tekinnakolebwa.\nKibalama akkiriza okuwa akakiiko k’ebyokulonda amawulire amakyamu bwe kaali kakkiriza okukyusa obukulembeze n’erinnya ly’ekibiina.\nWano bannamateeka ba NUP nga bakuliddwa Sseggona basabye omulamuzi Musa Ssekaana, Kibalama atwalibwe ewa Ssaabawabi wa gavumenti avunaanibwe kubanga abadde alimba kkooti ate nga abadde alayidde okwogera amazima.\nPrevious articleMugabi-less Motherwell bows out of Europa League\nNext articleFernandes the star as Man Utd snatch dramatic late win at Brighton


Bukedde Online - Akubye kitaawe akabazzi ku mutwe n'amutta e Najjanankumbi\nPoliisi yeekyusizza ku bya Kayihura\nAbalangira ba Chwa bazizzaayo Mmengo mu kkooti...\nENTIISA ebuutikidde abatuuze b'e Najjanankubi mu munisipaali y'e Makindye mu Namuli zooni omuvubuka bw'akakkanye ku kitaawe n'amutema akabazi ku mutwe n'amutta.\nKirabo eyakubiddwa mutabani we Matovu (ali wakati) akamazi ku mutwe nga bw'abadde afaanana. Ku ddyo, ofiisa wa Poliisi ng'alaga ekitabo ky'omusaayi awaafiiridde Kirabo. EBIFAANANYI BYA RONALD MUGENYI NE PONSIANO NSIMBI\nIzido Matovu 32, y'akakkanye ku kitaawe Charles Kirabo 80,n'amukuba akabazzi ku mutwe akamuttiddewo oluvannyuma lw’okumala akabanga ng'amwerera nga bw'ajja okumutta.\nEttemu lino libaddewo ku ssaawa nga 5:00 ez’okumakya. Kirabo awaka abadde abeerawo ne batabani be babiri okuli; 'omutemu' Matovu ne Gilbert Yiga saako muwala we; Jane Kizza kyokka ng'ettemu lino we beereddewo bano babadde bagenze kukola.\nHasifah Namukasa mulirwana w’omugenzi agambye nti awulidde enduulu ne miranga era n'ajja alabe ogubadde kyokka asanze abatuuze bakung'aanye nga bagamba nti Matovu olumaze okutta kitaawe n'afuluma ennyumba n'ayita abatuuze okulaba engeri gy'amusseemu.\nAmuttidde mu ddiiro okumpi n’omulyango oguyingira mu kisenge kye era basanze omulambo gwe gungaηηamye mu kitaba ky’omusayi nga n’embazi gy'amuttisizza.\nWabula abamu ku batuuze bategeezezza nti Matovu alina ekikyamu ku mutwe si muntu ategeera obulungi.\nPoliisi olutuuse mu kifo kino esoose kukukwata Matovu n'emuddusa ku poliisi y'e Katwe n’oluvanyum n'eggyawo omulambo gwa Kirabo ne gutwala mu ggwanika e Mulago okwongera okwekebejjebwa.\nOmwogezi wa poliisi mu Kampala n’emirirano, Emilian Kayima akakasiza ettemu lino n'agamba nti Matovu agenda kutwalibwa mu ddwaaliro yeekebejjebwe omutwe kyokka nga bamugguddeko omusango gw’obuttemu ku fayiro nnamba SD REF:31/15/06/2017 ng’okunnonyereza bwe kugenda mu maaso.\nAbatuuze nga bawuniikiridde\nMulirwana ng'alaga awaafiiridde Kirabe


Bukedde Online - Bukedde w'enkya akuleetedde ebikwata ku baana\nAbasawo b'e Nairobi bafulumizza lipoota ku...\nBukedde w’enkya akuleetedde ebikwata ku baana\nABAANA ly'essanyu lya buli muzadde naye okusoomoozebwa kungi abazadde kwe bayitamu okubazaala n'okubakuza. Okusoomoozebwa kuno kwe kuvaako abazadde okugamba nti buli mwana ajja bubwe era nti okuzaala tekuyigika.\nBukedde mu kaweefube w'okuyamba abazadde okuyiga ebikwata ku kuzaala basobole okuzaala n'okukuza abaana abalamu obulungi w'asinzidde n'akuleetera emboozi ez'enjawulo ku ndabirira n'enkuza y'abaana mu Bukedde w'enkya, ku Lwokuna.\nEkigendererwa ky'emboozi zino ez'enjawulo ku baana kwe kumanyisa abasomi engeri gye weeteekateeka nga tonnazaala, bw'oyinza okufuna ekika ky'omwana gw'oyagala ng'obala bubazi nnaku kw'ofunira olubuto, bw'olabirira omwana ali mu lubuto, endwadde z'abaana ne bw'oziziyiza ng'omwana tannazaalibwa.\nMulimu n'ebintu omuzadde by'asobola okuyigiriza omwana ng'akyali mu lubuto, engeri ebitundu by'omwana gye bigenda byetonda kimu ku kimu ng'ali mu lubuto, n'ebirala ntoko by'otosaanye kusubwa mu ttu lya Bukedde lino eriyitibwa Omwana Wange erinaafuluma enkya ku Lwokuna. Keera weekwate koppi yo.\nAbasawo b'ekinnansi baagala Gavumenti etongoze emirimu gyabwe\nPoliisi eyongedde okunyweza amateeka g'ebidduka